Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Η δεύτερη με αριθμό 894/26-5-2017 επίκαιρη ερώτηση πρώτου κύκλου (Α΄) του Βουλευτή Επικρατείας της Νέας Δημοκρατίας κ. Βασιλείου Οικονόμου προς τον Υπουργό Υγείας, σχετικά με την επιδημία κλοπών ιατρικού εξοπλισμού στα Νοσοκομεία “Άγιος Σάββας”, Βόλου, Λάρισας και Λαμίας, δεν θα συζητηθεί μετά από συνεννόηση του Αναπληρωτού Υπουργού με τον Βουλευτή. Η πέμπτη με αριθμό 901/29-5-2017 επίκαιρη ερώτηση πρώτου κύκλου (Α΄) του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, σχετικά με τους εργαζόμενους στο «Βοήθεια στο Σπίτι» και τη μετατροπή των συμβάσεών τους σε αορίστου χρόνου, δεν θα συζητηθεί λόγω κωλύματος του ερωτώντος Βουλευτή. Επίσης η τέταρτη με αριθμό 902/29-5-2017 επίκαιρη ερώτηση δεύτερου κύκλου (Α΄) του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα λειτουργίας και το σχέδιο κλεισίματος του Θεραπευτηρίου Χρόνιων Παθήσεων Παίδων Σκαραμαγκά, δεν θα συζητηθεί λόγω κωλύματος του ερωτώντος Βουλευτή. Η έκτη με αριθμό 897/29-5-2017 επίκαιρη ερώτηση πρώτου κύκλου (Α΄) του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τις διαρρήξεις καταστημάτων σε περιοχές του Πειραιά, δεν θα συζητηθεί λόγω αναρμοδιότητας. Η τρίτη με αριθμό 890/24-5-2017 επίκαιρη ερώτηση δεύτερου κύκλου (Β΄) του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομίας και Ανάπτυξης, σχετικά με την προοπτική και τις ανάγκες του διεθνούς αερολιμένα Καλαμάτας, δεν θα συζητηθεί λόγω αναρμοδιότητας. Η τρίτη με αριθμό 893/25-5-2017 επίκαιρη ερώτηση δεύτερου κύκλου (Α΄) του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη συνεπιμέλεια τέκνων, δεν θα συζητηθεί λόγω απουσίας του Υπουργού κ. Κοντονή στο εξωτερικό. Η έβδομη με αριθμό 892/25-5-2017 επίκαιρη ερώτηση πρώτου κύκλου (Α΄) της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Ναυτιλίας και Νησιωτικής Πολιτικής, με θέμα: «Κίνδυνος να χαθεί η τουριστική περίοδος για το πλοίο «ΒΙΤΣΕΝΤΖΟΣ ΚΟΡΝΑΡΟΣ» (ακτοπλοϊκή γραμμή Πειραιάς - Κύθηρα - Αντικύθηρα), το οποίο συνιστά επιδοτούμενη γραμμή», δεν θα συζητηθεί λόγω απουσίας του Υπουργού, κ. Σαντορινιού, στο εξωτερικό. Η τέταρτη με αριθμό 896/26-5-2017 επίκαιρη ερώτηση πρώτου κύκλου (Α΄) του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς την Υπουργό Πολιτισμού και Αθλητισμού, με θέμα: «στα πρόθυρα της κατάρρευσης η οικία του Ήρωα της Εθνεγερσίας “Ανδρέα Μιαούλη”», δεν θα συζητηθεί λόγω κωλύματος της Υπουργού κ. Κονιόρδου. Η πρώτη με αριθμό 898/29-5-2017 επίκαιρη ερώτηση πρώτου κύκλου (Α΄) του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Περιβάλλοντος και Ενέργειας, σχετικά με το «Χωροταξικό Σχέδιο Τουρισμού», λόγω κωλύματος του κυρίου Υπουργού Περιβάλλοντος κ. Γεωργίου Σταθάκη, αιτιολογία φόρτος εργασίας. Η πέμπτη με αριθμό 799/5-5-2017 επίκαιρη ερώτηση δεύτερου κύκλου (Α΄) του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, με θέμα: «οι σημαντικές καθυστερήσεις στη μετεγκατάσταση του οικισμού Αναργύρων Ν. Φλώρινας που θέτουν σε κίνδυνο τη ζωή των κατοίκων του», δεν θα συζητηθεί λόγω κωλύματος του κυρίου Υπουργού Περιβάλλοντος κ. Γεωργίου Σταθάκη, αιτιολογία φόρτος εργασίας. Η δεύτερη με αριθμό 907/30-5-2017 επίκαιρη ερώτηση πρώτου κύκλου (Β΄) του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την αποζημίωση αμπελουργών, ελαιοπαραγωγών και άλλων παραγωγών για τις ζημιές που υπέστησαν από τα πρόσφατα ακραία καιρικά φαινόμενα, δεν θα συζητηθεί λόγω κωλύματος του αρμοδίου Υπουργού Αγροτικής Ανάπτυξης και Τροφίμων κ. Ευαγγέλου Αποστόλου, αιτιολογία απουσία εκτός Αθηνών. Η πρώτη με αριθμό 899/29-5-2017 επίκαιρη ερώτηση δεύτερου κύκλου (Α΄) του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου (Μάκη) Μπαλαούρα προς τον Υπουργό Αγροτικής Ανάπτυξης και Τροφίμων, σχετικά με το χρονοδιάγραμμα προκήρυξης του Μέτρου 5.2 και τη χρήση του για την αποκατάσταση ζημιών σε πληγείσες από ακραία καιρικά φαινόμενα θερμοκηπιακές εγκαταστάσεις, δεν θα συζητηθεί λόγω κωλύματος του κυρίου Υπουργού Αγροτικής Ανάπτυξης και Τροφίμων κ. Ευαγγέλου Αποστόλου, αιτιολογία φόρτος εργασίας. Η τρίτη με αριθμό 917/30-5-2017 επίκαιρη ερώτηση πρώτου κύκλου (Β΄) του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΟ ΑΒΕ», δεν θα συζητηθεί λόγω κωλύματος του κ. Τσακαλώτου, αιτιολογία φόρτος εργασίας. Η τέταρτη με αριθμό 903/29-5-2017 επίκαιρη ερώτηση πρώτου κύκλου (Β΄) του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών, σχετικά με την ανεξέλεγκτη δράση των κουκουλοφόρων αναρχικών, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, αιτιολογία ανειλημμένες υποχρεώσεις. Η έκτη με αριθμό 828/12-5-2017 επίκαιρη ερώτηση δεύτερου κύκλου (Α΄) του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών, σχετικά με τη χορήγηση επιδόματος σε πυροσβέστη πενταετούς υποχρέωσης, δεν θα συζητηθεί λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, αιτιολογία ανειλημμένες υποχρεώσεις. Η πρώτη με αριθμό 905/29-5-2017 επίκαιρη ερώτηση δεύτερου κύκλου (Β΄) της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με «τη λήψη μέτρων πρόληψης και καταπολέμησης των κυβερνοεπιθέσεων», δεν θα συζητηθεί λόγω κωλύματος του Υπουργού Ψηφιακής Πολιτικής κ. Παππά, αιτιολογία απουσία εκτός Αθηνών. Η πρώτη με αριθμό 3917/6-3-2017 ερώτηση (Α΄) του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Μεταναστευτικής Πολιτικής, σχετικά με τα χρήματα που δαπανήθηκαν από την Περιφερειακή Ενότητα Δράμας για τη δημιουργία και λειτουργία της Δομής Φιλοξενίας Μεταναστών στη ΒΙΠΕ Δράμας, δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Ιωάννη Μουζάλα, αιτία φόρτος εργασίας. Η τελευταία ερώτηση μόνο επίκαιρη δεν είναι. Δεν φταίει ο Βουλευτής Δράμας. Ο κ. Κυριαζίδης για ένα λεπτό θέλει να διαμαρτυρηθεί. Έχετε τον λόγο, κύριε Κυριαζίδη.
Ευχαριστώ, κύριε Πρόεδρε. Ενημερώθηκα χθες, κύριε Πρόεδρε, ότι η ερώτησή μου θα συζητηθεί. Πριν μισή ώρα ενημερώθηκα ότι αυτό είναι αδύνατον. Πώς να το χαρακτηρίσω αυτό; Εμπαιγμό;
Το χαρακτηρίζω εγώ ως απαράδεκτο.
Ξέρετε κάτι όμως, κύριε Πρόεδρε; Ύστερα από δυο ερωτήσεις, δεν απαντήθηκε η σχετική ερώτηση και ήρθε προς συζήτηση ύστερα από τρεις μήνες να συζητηθεί σήμερα. Είναι σοβαρό το θέμα και από πλευράς των πολιτικών μηχανικών γιατί μιλάμε για ένα hot spot στη Δράμα του ενάμισι εκατομμυρίου. Δόθηκε στην προκήρυξη προθεσμία τριών ημερών. Δυστυχώς, δεν ανακοινώθηκε. Σε ένα στρατόπεδο έξω από τη Δράμα αναρτήθηκε σχετική προκήρυξη. Μετά από τρεις μέρες δόθηκε σε ανάδοχο με μια έκπτωση…
Μην αναπτύσσετε το θέμα. Τη διαμαρτυρία σας κάντε.
Ο Ιατρικός Σύλλογος αναφέρεται σε εμπλεκόμενους. Βοά η Δράμα και σήμερα εδώ δεν μπορούμε να πάρουμε μια απάντηση. Αν είναι δυνατόν να μας προστατεύσετε, γιατί αυτό επαναλαμβάνεται.
Κύριε Κυριαζίδη, κατ' αρχάς να σας ενημερώσω ότι δεν φταίει η υπηρεσία. Η υπηρεσία ενημερώθηκε και σας ενημέρωσε. Επαναλαμβάνω ότι είναι απαράδεκτο και το τρίμηνο αλλά και ότι ενημερωθήκατε πριν μισή ώρα.
Κύριε Πρόεδρε, εγώ ενημερώθηκα χθες ότι θα γίνει η ερώτησή μου. Ανέτρεψα το πρόγραμμά μου και ήρθα εδώ…
Ναι, ενημέρωσαν ότι δεν θα γίνει πριν μισή ώρα. Το λέω αυτό γιατί είσαστε Βουλευτής περιφέρειας και αν το γνωρίζατε ότι δεν θα συζητηθεί, θα ήσασταν ήδη στην περιφέρειά σας.
Θα ήθελα, επίσης, να σημειώσω ότι ο Υφυπουργός του είναι εδώ. Είναι εδώ μαζί μας. Δεν θα μπορούσε να έρθει να απαντήσει; Γιατί αυτή η υπεκφυγή, να μην πω κάτι άλλο;
Εντάξει, μήπως δεν φταίει ο Υφυπουργός, αν δεν του είχε αναθέσει ο Υπουργός…
Εγώ δεν είπα ότι φταίει ο Υφυπουργός, αλλά λέω ότι…
Εγώ καυτηριάζω την απουσία του κυρίου Υπουργού. Ευχαριστώ πολύ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθήτριες και μαθητές και ένας εκπαιδευτικός συνοδός από το 12ο Δημοτικό Σχολείο Βύρωνα. Η Βουλή τούς καλωσορίζει κι εγώ ιδιαιτέρως, καθώς τελείωσα το λύκειο στον Βύρωνα. [[Χειροκροτήματα απ' όλες τις πτέρυγες της Βουλής]] Ξεκινάμε τώρα ανάποδα, ο κ. Σπίρτζης ήρθε, αλλά προφανώς έχει κάποια δουλειά μέσα και για να μην χάνουμε χρόνο, θα προχωρήσουμε και ο κ. Κουτσούκος και η κ. Μεγαλοοικονόμου θα μου κάνουν παρέα και θα περιμένουν. Θα συζητηθεί η δεύτερη με αριθμό 895/26-5-2017 επίκαιρη ερώτηση δεύτερου κύκλου (Α΄) του Βουλευτή Χίου της Νέας Δημοκρατίας κ. Νότη Μηταράκη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «εκτέλεση Προϋπολογισμού ΕΦΚΑ και εισπραξιμότητα εισφορών». Ορίστε, κύριε Μηταράκη, έχετε τον λόγο για να αναπτύξετε την επίκαιρη ερώτηση.
Ευχαριστώ πολύ, κύριε Πρόεδρε. Κύριε Υπουργέ, κατ' αρχάς είναι θετικό που έρχεστε πάντα στη Βουλή και απαντάτε τις επίκαιρες ερωτήσεις. Να σημειώσω ότι εκκρεμούν διάφορες ερωτήσεις - αναφορές που έχω καταθέσει προς το Υπουργείο, σας παρακαλώ, αν έχετε την καλοσύνη, να τα δείτε, γιατί υπάρχει μια καθυστέρηση στις απαντήσεις. Να μπω, τώρα, επί της ουσίας: Από την ώρα που ανακοινώθηκε και λειτούργησε ο ΕΦΚΑ, υπάρχει διάσταση ανάμεσα στα στοιχεία που δηλώνει το Υπουργείο και ο φορέας σε σχέση με τα στοιχεία που ανακοινώνει το Γενικό Λογιστήριο του Κράτους. Το Υπουργείο Εργασίας σε δελτίο Τύπου ανακοίνωσε πλεόνασμα του ΕΦΚΑ 112 εκατομμύρια στο τετράμηνο έναντι προϋπολογισμού ελλείμματος. Είχατε μια υπέρβαση στόχου 346 εκατομμύρια. Είναι θετικό αυτό. Όμως, σύμφωνα με τα στοιχεία του Γενικού Λογιστηρίου του Κράτους, κατ' αρχάς, έχει δοθεί στον ΕΦΚΑ, το πρώτο τετράμηνο, το 72% της κρατικής πληρωμής εισφορών του ετήσιου στόχου. Έχει λάβει, δηλαδή, ο ΕΦΚΑ 233 από τα 327 εκατομμύρια που δικαιούται, ενώ εσείς ανακοινώνετε ότι έχετε λάβει μόνο 84. Υπάρχει μια διχογνωμία 150 εκατομμυρίων μεταξύ των στοιχείων του ΕΦΚΑ και των στοιχείων του Γενικού Λογιστηρίου του Κράτους. Υπάρχει, απ' ό,τι διαβάζουμε, πρόβλημα στην εισπραξιμότητα των εισφορών. Οι μη μισθωτοί τον Μάρτιο καταβάλανε 55% των εισφορών, σύμφωνα με τα στοιχεία που έχουμε. Επίσης, ο προϋπολογισμός του 2017 προέβλεπε ταμειακό έλλειμμα 687 εκατομμύρια στα ασφαλιστικά ταμεία, όμως με το μεσοπρόθεσμο που ψηφίσατε αλλάξατε την πρόβλεψη και τώρα προβλέπετε έλλειμμα 1,6 δισεκατομμύριο ευρώ. Έχουμε, δηλαδή, εκτίναξη κατά ένα δισεκατομμύριο των προβλέψεων για το έλλειμμα των ασφαλιστικών ταμείων και βέβαια είναι συχνές οι καταγγελίες για ελλείψεις βασικών αγαθών στις υπηρεσίες του ΕΦΚΑ, όπως γραφική ύλη, καύσιμα για τα υπηρεσιακά αυτοκίνητα. Θέλουμε να μας πείτε, κύριε Υπουργέ, ποια είναι η ακριβής εικόνα της εκτέλεσης του προϋπολογισμού του ΕΦΚΑ για το πρώτο τρίμηνο του 2017. Αν υπάρχει εξοικονόμηση από ποιους κωδικούς επήλθε. Πώς εξελίσσονται τα ληξιπρόθεσμα του οργανισμού. Και από τις ασφαλιστικές εισφορές, πόση είναι η εισπραξιμότητα των ασφαλιστικών εισφορών το πρώτο τετράμηνο ανά κατηγορία ασφαλισμένου. Πόσα είναι τα ειδοποιητήρια που εστάλησαν παραδείγματος χάριν και πόσα από αυτά έχουν πληρωθεί. Σας ευχαριστώ.
Κύριε Υπουργέ, ορίστε, έχετε τον λόγο.
Ευχαριστώ, κύριε Πρόεδρε. Κύριε Μηταράκη, τα έσοδα για το πρώτο τετράμηνο, όπως έχουν καταγραφεί, είναι 12.485.260.000 ευρώ. Και έχουμε καταβάλλει ήδη ποσά που αντιστοιχούν στους φορείς για τα συνεισπραττόμενα από τον ΕΦΚΑ και υπολείπεται να δώσουμε ακόμα 576 εκατομμύρια. Τούτη τη στιγμή, δηλαδή, στα αποθεματικά του ΕΦΚΑ από τις εισπράξεις των 12.385.000.000 ευρώ, αφού αφαιρεθούν και τα 576.000.000 ευρώ που θα αποδοθούν στον ΕΟΠΥΥ και στους άλλους φορείς ΟΑΕΔ, ΑΚΑΓΕ, κ.λπ., έχουμε ένα πραγματικό πλεόνασμα 112.000.000 ευρώ. Στο αντίστοιχο τετράμηνο του 2016 είχαμε και από την αντίστοιχη περίοδο έλλειμμα 343.000.000 ευρώ. Δηλαδή, σε σύγκριση με πέρσι καταγράφεται ένα πλεόνασμα 112.000.000 ευρώ έναντι ελλείμματος 343.000.000 ευρώ που είχαμε πέρσι. Προβλέπαμε, πράγματι, μια μείωση των εισπράξεων και ένα έλλειμμα μέσα στην πρώτη περίοδο του 2017, η οποία, όμως, πρόβλεψη δεν επιβεβαιώθηκε. Αντί για έλλειμμα, είχαμε αύξηση. Και για την ενημέρωσή σας θα δώσω και έναν πίνακα σχετικά με όλα αυτά τα στοιχεία που έχει συντάξει ο προϊστάμενος της αρμόδιας Διεύθυνσης του Υπουργείου, όπου υπάρχουν αναλυτικά τα στοιχεία αυτά. [[Στο σημείο αυτό ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχουμε μια αύξηση της εισπραξιμότητας πάνω από 13,5% στους μισθωτούς και όσον αφορά τους ελεύθερους επαγγελματίες και το ΕΤΑΑ έχουμε μια αύξηση της εισπραξιμότητας σε σχέση με πέρσι κατά 15% τουλάχιστον. Είχαμε κοντά στο 50%, έχουμε κοντά στο 65% αύξηση της εισπραξιμότητας στους αυτοτελώς απασχολούμενους. Πρέπει να σας πω ότι οι προβλέψεις που είχαμε πέρσι θα διαψευστούν, ως προς τα ελλείματα, με έναν τρόπο πραγματικά συντριπτικό, πράγμα που είχα πει πριν τελειώσει η περσινή χρονιά σε διάφορες ερωτήσεις της Αντιπολίτευσης ότι τελικά δεν θα έχουμε το αρχικό έλλειμα, το προϋπολογισμένο στα 1.100.000.000 ευρώ περίπου, που προβλεπόταν, διότι τα στοιχεία που θα προκύψουν στη συνέχεια φαίνονταν ότι θα ήταν διαφορετικά, διότι είχαμε αύξηση της εισπραξιμότητας και μείωση των δαπανών. Θα συνεχίσω, κύριε Πρόεδρε, στη δευτερολογία μου. Ευχαριστώ.
Ορίστε, κύριε Μηταράκη, έχετε τον λόγο.
Κύριε Υπουργέ, κατά πρώτον από τα στοιχεία που δημοσιεύτηκαν από το Γενικό Λογιστήριο του Κράτους τον Μάρτιο του 2017 οι ληξιπρόθεσμες οφειλές του ΕΦΚΑ αυξήθηκαν σε σχέση με τον Δεκέμβριο κατά 200.000.000 ευρώ, 23%. Για τα 112.000.000 ευρώ υπέρβαση στόχου που αναφέρατε περιμένω να δω τους πίνακες, να δούμε από ποιους κωδικούς είναι και εάν πράγματι υπάρχει αυτή η υπέρβαση. Κατ'αρχήν, εξηγείτε μόνο και μόνο από τις αυξημένες πληρωμές που έχει καταβάλει το ελληνικό δημόσιο για εισφορές το πρώτο τετράμηνο, έχοντας καταβάλει προς τον ΕΦΚΑ το 72% του ετήσιου στόχου. Μιλάτε για εισπραξιμότητα. Είναι εμφανές αυτή τη στιγμή ότι όλη η εισπραξιμότητα του ΕΦΚΑ έρχεται από το παλιό ΙΚΑ. Είναι η εισπραξιμότητα των μισθωτών, όπου οι εργοδότες και βάσει του νόμου, δεν έχουν την ευχέρεια - και καλώς δεν έχουν την ευχέρεια - να καταβάλλουν τις εισφορές τους στο σωστό χρόνο. Δεν μας έχετε, όμως, πει τι συμβαίνει με τους ελεύθερους επαγγελματίες. Αναφέρατε ένα 15% βελτίωση εισπραξιμότητας. Αναφέρεστε σε ποσά ή αναφέρεστε σε πρόσωπα; Δηλαδή, πληρώνουν αυτοί που έχουν τις χαμηλότερες εισφορές και αδυνατούν πλέον να πληρώσουν οι ελεύθεροι επαγγελματίες που είδαν τον υπερπολλαπλασιασμό των προσφορών τους με τα νέα εισοδηματικά κριτήρια; Η εισπραξιμότητα ήταν 65%, που είπατε τον Ιανουάριο. Ο ΕΦΚΑ, όμως, δήλωσε ότι αυτή έπεσε στο 55% τον Μάιο. Έχουμε μια κατάρρευση εισπραξιμότητας από τους ελεύθερους επαγγελματίες, οι οποίοι έχουν αποτελέσει ένα βασικό στόχο της φορολογικής και ασφαλιστικής πολιτικής αυτής της Κυβέρνησης, σκοτώνοντας κάθε ελπίδα επιχειρηματικότητας, κάθε ελπίδα δημιουργίας σε αυτόν τον τόπο. Και βέβαια τώρα, με το τέταρτο μνημόνιο αυξήσατε μέχρι 61% τις εισφορές που καταβάλλουν οι ελεύθεροι επαγγελματίες, αλλάζοντας τον τρόπο υπολογισμού της ασφαλιστικής βάσης. Βέβαια, δεν μπορώ να μην επισημάνω ότι ακόμα πληρώνουν οι ελεύθεροι επαγγελματίες το 2017, κυρίες και κύριοι συνάδελφοι, εισφορές, βάσει των εισοδημάτων του 2015, τα οποία πιθανότατα δύο χρόνια μετά να μην ανταποκρίνονται καθόλου στην πραγματικότητα. Και υπάρχει καθυστέρηση. Από ό,τι φαίνεται από την ΗΔΙΚΑ, δεν θα είναι έτοιμα αυτά τον Σεπτέμβριο. Μιλώντας για καθυστερήσεις, δεν μπορώ να μην πω, κλείνοντας, τις τεράστιες καθυστερήσεις, που υπάρχουν στην έκδοση νέων συντάξεων. Απ' ό,τι γνωρίζουμε - και αν κάνω λάθος να μας το πείτε - δεν έχει εκδοθεί καμία οριστική σύνταξη με τους υπολογισμούς του νόμου Κατρούγκαλου, παρά την τροπολογία που φέρατε και ψηφίσατε στη Βουλή πριν από μερικές εβδομάδες. Υπάρχει ένα αδιέξοδο στο ασφαλιστικό, υπάρχει μια υπερφορολόγηση της παραγωγικότητας σε αυτή τη χώρα και τελικά ούτε πετυχαίνουμε θετικά δημοσιονομικά αποτελέσματα στους φορείς του ασφαλιστικού, αλλά κυρίως κρατάμε, για τρίτη συνεχόμενη χρονιά φέτος, μετά την ανάληψη της διακυβέρνησης από το ΣΥΡΙΖΑ και τους ΑΝΕΛ, τη χώρα σε ύφεση. Και αυτό είναι το μεγαλύτερο πρόβλημα. Σας ευχαριστώ.
Κύριε Υπουργέ, έχετε τον λόγο.
Κύριε Μηταράκη, το δημόσιο έχει καταβάλει για τους δημοσίους υπαλλήλους μόλις 84 εκατομμύρια, έναντι των 340 εκατομμυρίων, που οφείλει για το 2017 να καταβάλει στη διάρκεια της χρονιάς ετούτης. Συνεπώς, αυτό που λέτε δεν ισχύει. Αν πραγματικά το Γενικό Λογιστήριο του Κράτους έχει κάνει άλλου είδους καταχωρήσεις, θα γίνουν οι σχετικές διορθώσεις. Είμαι βέβαιος γι' αυτό. Αλλά, εκείνος που έχει το ταμείο είναι ο ΕΦΚΑ, δεν το έχει το Γενικό Λογιστήριο του Κράτους. Δεν ξέρω αν είναι πρόβλεψη καταβολής από το δημόσιο, αλλά αν δεν έχει καταγράψει αυτά τα στοιχεία που σας λέω, προφανώς θα γίνει μια διόρθωση, αν δεν έχει γίνει ήδη. Διότι οι αρμόδιες υπηρεσίες του ΕΦΚΑ και του Υπουργείου με ενημέρωσαν ότι είχαν μια συνάντηση με το Γενικό Λογιστήριο του Κράτους, για να αποτιμήσουν με τον ορθό τρόπο τις σχετικές καταβολές και μεταβιβάσεις. Είναι, όμως, αυτό που σας λέω: 84,5 εκατομμύρια ακριβώς, έναντι 340 εκατομμυρίων όλης της χρονιάς. Δεν προκύπτει επομένως από το δεδομένο αυτό το να έχουμε καλό αποτέλεσμα, επειδή το δημόσιο έχει δώσει χρήματα. Δεν έχει δώσει. Αντιθέτως, οφείλει για την πρώτη περίοδο να καταβάλει ένα υπόλοιπο, το οποίο για λόγους λειτουργικούς του Γενικού Λογιστηρίου, δεν έχει καταβληθεί ακόμα. Αυτό συμβαίνει, επειδή κάθε φορέας έχει ένα διαφορετικό σύστημα υπολογισμού των υποχρεώσεών του απέναντι σε διάφορους φορείς, πράγμα που προφανώς, ξέρετε λόγω της προηγούμενης θητείας σας στο αρμόδιο Υπουργείο. Δεν υπάρχει ένας τρόπος για να καταβληθεί αμέσως και ακριβοχρόνως από όλο μαζί το δημόσιο προς τον ΕΦΚΑ το ποσό που οφείλει. Αυτό γίνεται κατά φορέα και έχει ως συνέπεια να καθυστερεί η καταβολή. Προβλέπαμε για την αντίστοιχη περίοδο του πρώτου τετράμηνου 234 εκατομμύρια έλλειμμα και έχουμε πράγματι 112 εκατομμύρια πλεόνασμα. Δηλαδή, έχουμε 346 εκατομμύρια θετική απόκλιση, σε σχέση με τις προβλέψεις. Αυτό είναι, όχι μόνο ενθαρρυντικό, είναι και ένα δείγμα που αποδεικνύει ότι βρισκόμαστε σε περίοδο διαφορετικής πορείας ως προς τα οικονομικά. Σχετίζεται και με τη βελτίωση των συνθηκών στους χώρους εργασίας. Σχετίζεται με την καλύτερη οργάνωση, που έχουμε επιφέρει στο να χτυπήσουμε την εισφοροδιαφυγή και να έχουμε ταχύτερα και με πιστότερο τρόπο τις αποδόσεις που θέλουμε. Ως προς το ποσό των βεβαιωμένων εισπράξεων, δηλαδή ως προς τα ειδοποιητήρια που έχουν πάει στους ασφαλισμένους για να καταβληθούν, πρέπει να πάρετε υπόψη σας ότι ένα ποσό από αυτό δεν είναι εισπρακτέο, από την άποψη ότι μπορεί να έχουν αποσταλεί ειδοποιητήρια σε ανθρώπους που έχουν σταματήσει να έχουν την υποχρέωση. Μπορεί ήδη να έχουν υποβάλει αίτηση συνταξιοδότησης. Μπορεί κάποιοι από αυτούς να έχουν λόγους απαλλαγής, διότι έχουν μια άλλη εξέλιξη στη δραστηριότητά τους ή διακοπή. Δηλαδή, το σύνολο που βλέπετε, για να κάνετε την αναλογία την οποία κάνατε, δεν είναι ακριβές. Αυτό θα το αποτιμήσουμε μετά, κατά την εκκαθάριση. Γι' αυτό σας λέω ότι έχουμε καλύτερη εισπραξιμότητα από αυτή που φαίνεται. Επίσης, πρέπει να λάβετε υπόψη σας ότι κλάδοι όπως οι δικηγόροι ή οι αγρότες δεν έχουν σπεύσει να καταβάλουν τις οφειλές ως προς το μεγαλύτερο πληθυσμό τους, διότι είχαν συνηθίσει να τις καταβάλλουν τον Ιούνιο και οι αγρότες τον Ιούλιο. Υπάρχει μια καθυστέρηση σε αυτούς τους κλάδους. Παρά ταύτα, έχουμε μια σοβαρή προσέλευση των αγροτών και έχουμε μέσα στο πρώτο τρίμηνο εισφορές, που ήταν μεγαλύτερες από το πρώτο εξάμηνο πέρυσι, παρόλο που ήταν συνηθισμένοι να τις καταβάλλουν τον Ιούλιο. Θα ήθελα να τελειώσω με ένα θέμα, κύριε Πρόεδρε. Με συγχωρείτε. Πρέπει να το τονίσω αυτό. Έχουμε τον ν.4669 για τις ρυθμίσεις των ληξιπρόθεσμων οφειλών των ασφαλισμένων προς τους φορείς κοινωνικής ασφάλισης. Σε ένα μήνα περίπου θα εκδώσω τη σχετική υπουργική απόφαση για τις ρυθμίσεις των οφειλών αυτών. Παρακαλώ πάρα πολύ - επειδή ο κόσμος δεν είναι καλά ενημερωμένος, για πολλούς λόγους, εγώ το τονίζω σε κάθε ευκαιρία - να σπεύσουν να καταβάλουν τις εισφορές από Γενάρη μέχρι και τώρα οι ελεύθεροι επαγγελματίες και οι γιατροί και οι δικηγόροι και οι επιστήμονες γενικά, για να μπορούν να υπαχθούν στις θετικές ρυθμίσεις των οφειλών για το προηγούμενο διάστημα, μέχρι 31 Δεκεμβρίου του 2016, για να μην μένουν συνέχεια εκτός των δυνατοτήτων, που παρέχονται από την πολιτεία. Σας ευχαριστώ.
Πάντως, κάποια στιγμή όλοι μαζί πρέπει να δούμε το γεγονός ότι όταν ο ιδιώτης δεν είναι συνεπής στις πληρωμές του, του αλλάζουμε τα φώτα στις προσαυξήσεις και τα πρόστιμα. Όταν το δημόσιο, όπως άκουσα, δεν είναι συνεπές στις υποχρεώσεις του, απλά το αναφέρουμε. Αυτό είναι διαχρονικό και δεν σας το καταλογίζω. Κάποια στιγμή πρέπει και το δημόσιο να πληρώνει προσαυξήσεις και πρόστιμα, όχι μόνο ο ιδιώτης. Συνεχίζουμε με τη δεύτερη με αριθμό 918/30-5-2017 επίκαιρη ερώτηση του δεύτερου κύκλου (Β΄) του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αποκατάσταση του δικαιώματος απονομής της σύνταξης χηρείας χωρίς όρους και προϋποθέσεις. Θα απαντήσει ο Υφυπουργός κ. Πετρόπουλος. Πριν πάρει τον λόγο ο κ. Καραθανασόπουλος, καλωσορίζουμε τις κυρίες που κάθονται στα μεσαία θεωρία και απ' ό,τι αντιλαμβάνομαι είναι οι άμεσα ενδιαφερόμενες - όχι ατομικά, αλλά σαν γενικό θέμα - και ήρθαν να παρακολουθήσουν την ερώτηση. Κύριε Καραθανασόπουλε, έχετε τον λόγο.
Ευχαριστώ πολύ, κύριε Πρόεδρε. Είναι γνωστό ότι με τον αντιασφαλιστικό ν.4387/2016, τον γνωστό νόμο Κατρούγκαλου, η Κυβέρνηση ΣΥΡΙΖΑ και ΑΝΕΛ ουσιαστικά ολοκλήρωσε το έγκλημα των προηγούμενων κυβερνήσεων απέναντι στην κοινωνική ασφάλιση και οδήγησε στο απόσπασμα το δικαίωμα στην κοινωνική ασφάλιση, στοχεύοντας στο πυρήνα της, δηλαδή στον κοινωνικό της χαρακτήρα. Βεβαίως, δεν θα συζητήσουμε σήμερα τον νόμο ολοκληρωμένα, αλλά θα συζητήσουμε ένα επιμέρους κομμάτι αυτού του νόμου, το άρθρο 12, το οποίο επιβεβαιώνει με τον πλέον δραματικό τρόπο τις οδυνηρές επιπτώσεις που έχουν να αντιμετωπίσουν οι ασφαλισμένοι και οι συνταξιούχοι. Ειδικότερα, με το συγκεκριμένο άρθρο 12, ο εν λόγω νόμος καθορίζει τις προϋποθέσεις απονομής συντάξεων χηρείας με τέτοιον τρόπο, που ουσιαστικά καταργεί το δικαίωμα της σύνταξης χηρείας για ένα μεγάλο μέρος των ασφαλισμένων και μάλιστα με έναν παραλογισμό, βάζοντας ως θέμα το ηλικιακό κριτήριο. Δηλαδή, συγκεκριμένα, εάν ο επιζών σύζυγος - και συνήθως είναι γυναίκα - δεν έχει συμπληρώσει το πεντηκοστό πέμπτο έτος της ηλικίας, τότε σύνταξη καταβάλλεται για τρία μόνο χρόνια και αν παρά τύχη, κατά τη διάρκεια αυτής της τριετίας, συμπληρώσει το πεντηκοστό πέμπτο έτος της ηλικίας, τότε η σύνταξη διακόπτεται και ξαναδίδεται στο εξηκοστό έβδομο έτος της ηλικίας. Δηλαδή, από τα πενήντα πέντε μέχρι τα εξήντα επτά, δώδεκα χρόνια, τι θα κάνει; Θα πάει για δουλειά; Της διασφαλίζετε δουλειά; Εάν δεν το συμπληρώσει, καταργείται ολοκληρωτικά. Με ποια λογική; Και γιατί να είναι τα πενήντα πέντε χρόνια κι όχι τα εξήντα; Και γιατί να είναι τα εξήντα κι όχι τα σαράντα ή τα τριάντα χρόνια; Όταν οι υπόλοιπες προϋποθέσεις υπάρχουν, τι κάνετε με αυτό; Επί της ουσίας, καταργείτε το δικαίωμα στη σύνταξη των ασφαλισμένων, γιατί κι αυτή ήταν έμμεσα ασφαλισμένη από τον σύζυγο. Αυτό κάνετε! Κι οδηγείται στο απόσπασμα, μετατρέποντας τον κοινωνικό χαρακτήρα της ασφάλισης σε ατομική ευθύνη. Από αυτήν την άποψη, λοιπόν, θεωρούμε ότι είναι απαράδεκτη αυτή η διάταξη. Πρέπει να αλλάξει, πρέπει να καταργηθεί και πρέπει να απονέμεται η σύνταξη χηρείας σε όλους χωρίς ηλικιακά όρια, πρώτα απ' όλα, και προϋποθέσεις άλλου είδους.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και τρεις εκπαιδευτικοί συνοδοί τους από το 17ο Δημοτικό Σχολείο Νίκαιας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κυρία Μεγαλοοικονόμου, για χάρη σας ήρθαν τα παιδιά. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Πραγματικά, για περιπτώσεις όπου δεν υπάρχουν τα αναγκαία στηρίγματα για τη συνέχιση της κανονικής ζωής των ανθρώπων, δεν μένουν επιχειρήματα πολλά για να πει κανείς. Υπάρχει, πραγματικά, ιδιαίτερη ευαισθησία και σε εμένα και στην Κυβέρνηση ως προς το ζήτημα αυτό. Πρέπει να εξηγήσω και στις κυρίες που παρακολουθούν ότι συμμερίζομαι απολύτως, όπως και η Κυβέρνηση, τα θέματα που προκύπτουν και πρέπει να δούμε πώς θα αντιμετωπίσουμε τις συνέπειες σε αυτές τις περιπτώσεις. Να εξηγήσω, όμως, πρώτα τι είναι τούτο που συμβαίνει πλέον όσον αφορά τη σύνταξη χηρείας. Έχω ερωτήσεις και από Βουλευτές του ΣΥΡΙΖΑ, αλλά δεν υπάρχει και κανένας στην Ελλάδα που να μην ρωτάει. Όλοι μας προσπαθούμε να δούμε τι θα κάνουμε με αυτό το θέμα, το οποίο προέκυψε από τη γνωστή θέση, κύριε Πρόεδρε, της Ευρωπαϊκής Ένωσης ότι πρέπει να ισχύει ο μέσος όρος στην Ευρώπη. Και επειδή στην Ευρώπη, στη Γαλλία συγκεκριμένα, ισχύει το πεντηκοστό πέμπτο έτος, έτσι ακριβώς εμείς υποχρεωθήκαμε να διαμορφώσουμε τα όρια για τα θέματα χηρείας. Σε άλλες χώρες είναι ακόμα χειρότερα και δεν θέλω να μιλήσω για αυτές. Η σύνταξη χηρείας δηλαδή λαμβάνεται στο ανώτατο ηλικιακό όριο που προβλέπεται για την έναρξη καταβολής των συντάξεων, δηλαδή ακόμα χειρότερα. Όμως έχουμε να κάνουμε με αυτήν την εμμονή να ισχύουν, δυστυχώς, για εκείνα που δεν είναι ευνοϊκά, οι μέσοι όροι που ισχύουν στην Ελλάδα. Για τα θετικά όρια για άλλα πράγματα, όπως οι διαπραγματεύσεις, δεν έγινε συζήτηση θετική από την πλευρά των δανειστών. Όμως αυτό το έβαλαν μετ' επιτάσεως, όπως έχω εξηγήσει πάλι. Στη διαδικασία που είμαστε ήταν αδύνατο να επιμείνουμε χωρίς να κινδυνεύσει η κατάληξη της διαδικασίας της νομοθέτησης για τη δεύτερη αξιολόγηση. Αυτό που πρέπει, όμως, να πω - και θα συνεχίσω και στο δεύτερο μέρος της ομιλίας μου - είναι ότι το πρόβλημα υπάρχει για έναν αριθμό ατόμων, που όσο και αν έχει σημασία να τα δούμε, δεν έχει σημασία ο αριθμός. Όμως πρέπει να γνωρίζουμε ότι τα άτομα που έχουν ανήλικα τέκνα ή αν τα ίδια πάσχουν από αναπηρία 67% ή έχουν παιδιά ανίκανα για εργασία με αναπηρία τουλάχιστον 67% θα εξακολουθούν να παίρνουν τη σύνταξη αυτή. Επομένως δεν είναι μόνο η τριετία. Η τριετία είναι για εμάς, για τούτη την περίοδο που διατρέχουμε. Έχουμε δύο χρόνια ακόμα μπροστά μας για να δούμε τι πολιτικές θα εφαρμόσουμε για να αντιμετωπίσουμε τις ακραίες περιπτώσεις, για να βρούμε μέτρα ενίσχυσης των ατόμων αυτών, μέτρα εξεύρεσης εργασίας, μια σειρά μέτρα τα οποία επεξεργαζόμαστε και ερευνούμε στο Υπουργείο, για να μπορέσουμε να αντιμετωπίσουμε αυτές τις περιπτώσεις. Ένα από τα μέτρα αυτά είναι η πρόβλεψη ότι για δύο χρόνια στη διάρκεια των πέντε ετών από το γεγονός του θανάτου, το δημόσιο καταβάλλει τις ασφαλιστικές εισφορές για την απασχόληση αυτής της περίπτωσης των ατόμων που βρίσκονται σε κατάσταση χηρείας. Θα συνεχίσω στη δευτερολογία μου, κύριε Πρόεδρε. Σας ευχαριστώ.
Τον λόγο έχει ο κ. Καραθανασόπουλος.
Πραγματικά, κύριε Υπουργέ, με αφήνετε πραγματικά άναυδο με την κυνικότητά σας. Δεν μπορώ να πω κουβέντα, όταν λέτε ότι το κρεματόριο της αξιολόγησης και της συμφωνίας με τους δανειστές αποκεφαλίζει το δικαίωμα στη ζωή. Και το λέτε έτσι ανερυθρίαστα. Πραγματικά δεν υπάρχει λέξη να χαρακτηρίσει τις ενέργειές σας αυτές. Μου φέρατε τώρα κάποιες περιπτώσεις που λογικό είναι άμα είναι ανάπηρος, άμα δεν μπορεί να συντηρηθεί. Λογικό είναι! Τι λέτε τώρα; Σκέφτεστε τι λέτε; Έχετε εικόνα των λεγόμενών σας και των επιπτώσεων που διαμορφώνουν; «Θα δούμε» και «θα κάνουμε»; Τι θα εξετάσετε δηλαδή; Το δικαίωμα να μπορεί να ζήσει ο άλλος; Ποιος σας έβαλε κριτή του δικαιώματος στη ζωή κάποιου, επειδή του έτυχε ένα οδυνηρό συμβάν; Δεν φτάνει που έχασε τον σύντροφό του, μένει και ξεκρέμαστος τελείως, όταν κάποιες επιλογές είναι και αναγκαστικές λόγω της υφής της δουλειάς κάποιων, κύριε Υπουργέ, δηλαδή ο σύζυγος ή η σύζυγος να μην μπορεί να εργάζεται. Και στο κάτω - κάτω δεν το έχετε και υποχρεωτικό ούτε διασφαλίζετε το δικαίωμα στην εργασία, ως λέει το Σύνταγμα. Το να ήταν υποχρεωτικό και να τις ασφαλίζετε βεβαίως θα ήταν άλλου είδους συζήτηση. Όμως μιλάμε για έναν συγκεκριμένο τρόπο δομής. Και έρχεστε τώρα, εκ των υστέρων, να ανατρέψετε τα πάντα στο πώς είχε οργανώσει ο άλλος τη ζωή και την οικογένειά του. Πέρα από αυτό όμως, το δημοσιονομικό αποτέλεσμα είναι ελάχιστο, γιατί αφορά πολύ λίγο κόσμο. Πέρα όμως από τον αριθμό, το πόσους αφορά - εμείς δεν θα σταθούμε στον αριθμό - είναι δικαίωμα ή δεν είναι; Ήταν έμμεσα ασφαλισμένος; Καταργείτε δηλαδή σε έναν ασφαλισμένο τη σύνταξη; Με ποιο δικαίωμα; Με ποια λογική την καταργείτε; Και μου λέτε τώρα για τον μέσο όρο που ισχύει στην Ευρωπαϊκή Ένωση; Δηλαδή αν στην Ευρωπαϊκή Ένωση πετάνε τα παιδιά στον Καιάδα, θα τα πετάξουμε κι εμείς; Γιατί έτσι είναι η Ευρωπαϊκή Ένωση! Είναι λυκοσυμμαχία και το επιβεβαιώνετε περίτρανα. Δεν ενδιαφέρεται καθόλου για τα ζητήματα που αφορούν την ανθρώπινη ζωή. Και αν βεβαίως ισχύουν αυτά τα οποία λέτε. Εμείς λέμε καθαρά ότι πρέπει σήμερα, αν όχι χθες, η Κυβέρνηση να πάρει πίσω αυτό το άρθρο, το άρθρο 12. Είναι απαράδεκτο. Και όχι μετά από πέντε χρόνια και να δούμε πώς θα εξελιχθεί η πορεία και πόσους αφορά. Τι θα πει πόσους αφορά; Να το βάλουμε στο ζύγι δηλαδή; Αν αφορά δέκα, θα το αλλάξουμε, αν αφορά δεκαπέντε δεν το αλλάζουμε; Βάζετε στο ζύγι την ανθρώπινη ζωή και το δικαίωμα του άλλου να ζήσει με αξιοπρέπεια; Τι είναι αυτά τα οποία εκστομίσατε λίγο πριν; [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή]] Εμείς σας το λέμε καθαρά. Πρέπει να αλλαχθεί. Δεν μπορεί να υπάρχει τέτοιο κριτήριο. Να βάλετε άλλου είδους κριτήρια που βασίζονται σε μια ασφαλιστική λογική. Γιατί αυτό θα το καταλάβουμε, έστω κι αν είναι άδικα. Όμως το ηλικιακό κριτήριο δεν έχει καμμία σχέση με τις προϋποθέσεις ασφάλειας, καμμία απολύτως σχέση. Να μην έχει συμπληρώσει τα ένσημα, να το καταλάβουμε, να είναι λιγότερα τα ένσημα, να το καταλάβουμε. Ή μάλλον να το συζητήσουμε, όχι να το καταλάβουμε, αλλά να το συζητήσουμε έστω. Αλλά αυτό; Εμείς λέμε καθαρά ότι η θέση μας είναι: χωρίς προϋποθέσεις. Δεν μπορεί να υπάρξει καμμία προϋπόθεση για την απονομή χηρείας.
Απόσυρση του άρθρου 12. Ωραία. Ορίστε, κύριε Υπουργέ, έχετε τον λόγο.
Κύριε Καραθανασόπουλε, για ένα ευαίσθητο θέμα όλοι μιλάνε εύκολα, διότι πράγματι είναι πάρα πολύ ευαίσθητο και επιτρέπεται να σηκώνετε και έτσι τους τόνους χωρίς κόστος. Όμως δεν γίνεται να με κατηγορείτε για κυνισμό. Και δεν γίνεται, διότι εγώ δεν εξέφρασα ποτέ θέση αδιαφορίας για το πρόβλημα. Είπα ότι πρέπει να εκτιμήσουμε πώς συμβαίνει αυτό. Διότι όταν ψηφιζόταν ο νόμος, όλες οι περιπτώσεις χηρείας που υπήρχαν μέχρι εκείνη τη στιγμή, από την έναρξη εφαρμογής του, διατήρησαν τους όρους με τους οποίους χορηγούνταν οι συντάξεις. Δεν άλλαξε κάτι. Επομένως, πρέπει να δούμε πρώτα απ' όλα πόσα είναι εκείνα τα άτομα που μένουν χωρίς κάλυψη από τον νόμο. Διότι σε περίπτωση χηρείας μπορεί κάποιος να αποκτά και να διαδέχεται και την περιουσία του εκλιπόντος, να έχει μία επιχείρηση, να έχει ένα κατάστημα, να έχει οτιδήποτε αφορούσε τη δραστηριότητα και να μην έχει ανάγκη υποστήριξης από σύνταξη. Δεν το αποκλείετε αυτό. Τι, κυνικό το βρίσκετε κι αυτό;
Μα είστε σοβαροί; Θα έπαιρνε σύνταξη ο άλλος αν είχε περιουσία; Θα έπαιρνε σύνταξη αν ζούσε;
Σοβαρότατος είμαι! Σας παρακαλώ. Αφήστε τώρα που θυμώνετε, κύριε Καραθανασόπουλε. Μιλάω για τους ταξικούς σας αντιπάλους.
Κύριε Καραθανασόπουλε, σας άκουσε με απόλυτη προσοχή. Δεν ακούγεται τίποτα τώρα. Μην εξάπτεστε. Σας άκουσε χωρίς να σας διακόψει καθόλου.
Τι κριτήρια είναι αυτά που βάζετε; Στο τέλος δηλαδή θα καταργήσετε τη σύνταξη γι' αυτόν που μπορεί να έχει μια περιουσία; Και το λέτε έτσι;
Αφήστε τώρα που θυμώνετε!
Δεν μιλάμε για γυναίκα εφοπλιστή, βιομήχανου ή τραπεζίτη! Ελάτε τώρα!
Γι' αυτό το δήθεν στυλ αγανάκτησης από τους μοναδικούς ευαίσθητους έναντι εμού του κυνικού, πρέπει να πω…
Οι πράξεις σας και τα λόγια σας το δείχνουν!
Το θέμα είναι τέτοιο που υπάρχει συναίνεση για να βρεθεί λύση. Ας μην ανεβάζουμε τους τόνους.
Σας παρακαλώ, κύριε Καραθανασόπουλε! Συμμορφωθείτε τουλάχιστον με τη σοβαρότητα που έχει το θέμα και μην το αξιοποιείτε για να δείξετε ότι εσείς είστε πάρα πολύ ευαίσθητος, ενώ εγώ είμαι αναίσθητος. Δεν υπάρχει αυτό το πράγμα. Να είστε βέβαιος! Ο καθένας χαρακτηρίζεται και από τη ζωή του.
Θα αλλάξετε τον νόμο;
Αυτό είναι το μεγαλύτερο δίκιο που έχουν! Τη ζωή τους!
Απ' τη ζωή του, ο καθένας ξέρει. Εντάξει, κύριε Καραθανασόπουλε, βρήκατε θέμα τώρα.
Κύριε Υπουργέ, μπείτε στην ουσία. Προσπαθώ να ηρεμήσω τα πράγματα για κάτι, που πρέπει να είναι ήρεμη η κουβέντα. Όλοι θέλουμε να βρεθεί μία λύση για αυτό.
Θα αλλάξετε τον νόμο;
Εγώ με ηρεμία θέλω να σας πω…
Κύριε Δαβάκη, θα έρθει η ώρα σας να τα πείτε στο τέλος. Μην μιλάτε, σας παρακαλώ. Κύριε Υπουργέ, συνεχίστε.
Εγώ με ηρεμία προσπαθώ να μιλήσω σε ένα επίπεδο που μπορούμε να συνεννοηθούμε, κύριε Πρόεδρε.
Θα αλλάξει ο νόμος; Αυτό είναι το θέμα.
Κύριε Δαβάκη, σας παρακαλώ. Σας έχω απαντήσει στο ερώτημα αυτό σε άλλη δική σας ερώτηση. Όλοι ρωτάτε και σε όλους απαντώ.
Φαίνεται ότι έχετε…
Κύριε συνάδελφε, μη διακόπτετε τον Υπουργό για να τελειώσουμε. Κύριε Υπουργέ, συνεχίστε και θα έχετε ανοχή για να ολοκληρώσετε.
Επομένως, κύριε Πρόεδρε, έχει σημασία η πολιτεία να δει τον αποτελεσματικό τρόπο προστασίας των δικαιωμάτων των ανθρώπων, που πρέπει να διασφαλίζουν το αξιοπρεπές επίπεδο ζωής, που οφείλει να διασφαλίζει. Και αυτό, που είπα πριν, θα το εξηγήσω με ένα παράδειγμα: Η σύζυγος μου - θα πω για μένα, για να μην ενοχλείται ο κ. Καραθανασόπουλος - είναι δικηγόρος και έχει το γραφείο μου. Αν «φύγω», δεν θα έχει κανένα πρόβλημα μπας και δεν πάρει τη σύνταξη. Το πρόβλημα είναι ότι θα λείπω εγώ. Αυτό είναι το πιο σοβαρό. Δεν είναι το πώς θα ζήσει, γιατί θα μπορεί να ζήσει. Μια χαρά θα ζει.
Άλλες δεν μπορούν.
Τι είναι αυτά τα πράγματα! Βρήκατε και αυτόν τον λόγο να εκμανείτε γιατί είπα κάτι…
Κύριε Υφυπουργέ, να ολοκληρώσουμε. Μη λέτε τώρα ότι «θα λείπω», «θα πεθάνω εγώ» ή «θα πεθάνει ο άλλος». Παρασκευή τώρα, ενώπιον του Αγίου Πνεύματος, πώς σας ήρθε και εσάς;
Ντροπή! Ξεπερνάτε τα όρια! Δεν ντρέπεστε καθόλου; Τσίπα δεν έχετε;
Μου λέει να ντρέπομαι ο κ. Καραθανασόπουλος. Ο κ. Καραθανασόπουλος αγανακτεί γιατί αναφέρθηκα σε εκείνον, που έχει πάρα πολλά λεφτά. Και ο κ. Καραθανασόπουλος αγανακτεί. Αυτός που έχει πάρα πολλά λεφτά, μπορεί να έχει εργοστάσια, να έχει έσοδα…
Αυτούς προστατεύετε! Αυτούς που έχουν πάρα πολλά λεφτά προστατεύετε! Με την πολιτική σας αυτούς προστατεύετε! Τους βιομήχανους και τους εφοπλιστές! Αν είναι δυνατόν! Γι' αυτούς μιλάμε; Δεν ντρέπεστε καθόλου; Επιμένετε;
Κύριε Καραθανασόπουλε, σας παρακαλώ. Ηρεμήστε!
Ακούστε τον παραλογισμό.
Μα, αν είναι δυνατόν!
Ωραία! Τι να κάνουμε; Μη με φέρνετε σε δύσκολη θέση! Έμπειρος Βουλευτής είστε! Αν συμπεριφέρεστε έτσι εσείς, τι θα γίνει;
Ο κ. Καραθανασόπουλος…
Κύριε Υπουργέ, κλείστε και ολοκληρώστε.
Κύριε Πρόεδρε, όταν την επόμενη φορά θα μιλήσω με ολόκληρο λόγο, θα μπορώ πραγματικά να κλείσω πολύ σύντομα. Όμως, ο κ. Καραθανασόπουλος με την παγία αντίληψη του ταξικού εχθρού, που έχει πολλά λεφτά και χρειάζεται να μην παίρνουμε μέριμνα για αυτόν, αγριεύει τώρα, γιατί είπα κάτι απλό. Είπα ότι δεν υπάρχει τέτοια ανάγκη σε κάποιες περιπτώσεις. Άρα, θέλω να πω να δούμε αν υπάρχουν περιουσιακοί λόγοι, περιουσιακά στοιχεία. Ευτυχώς προλάβαμε και είδαμε τον νόμο και προβλέψαμε - και στην εφαρμογή αυτό κάνουμε - να επεκτείνουμε λύσεις εκεί που πραγματικά είναι αναγκαίες. Και έχουμε μπροστά μας δύο χρόνια να βρούμε κι άλλες λύσεις, για να μπορέσουμε να καλύψουμε τέτοιες περιπτώσεις. Θα τα εκτιμήσουμε αυτά. Ελπίζω την άλλη φορά να είναι πιο ήρεμος ο κ. Καραθανασόπουλος και λιγότερο προσβλητικός.
Γενικά όλοι μας. Ακολουθούν οι δύο ερωτήσεις του Υπουργού κ. Σπίρτζη. Όμως, πριν μπούμε σε αυτές, θα ήθελα να πω ότι με ενημέρωσε η Γραμματεία της Κυβέρνησης, από το γραφείο του κ. Καλογήρου, ότι ο κ. Μουζάλας, πράγματι, εκτάκτως δεν ήταν σήμερα εδώ λόγω της εκκένωσης του Ελληνικού. Εγώ το αναφέρω γιατί μας ενημέρωσαν, όπως έπρεπε. Τώρα βέβαια θα μου επιτρέψει να πω η Γραμματεία του κ. Καλογήρου ότι η εκκένωση του Ελληνικού δεν νομίζω ότι αποφασίστηκε στις 8.00΄ το πρωί σήμερα. Υποθέτω ότι είχε προγραμματιστεί. Είναι άλλο ότι κρατήθηκε μυστική κι άλλο ότι αποφασίστηκε σήμερα το πρωί. Προχωράμε στην τρίτη με αριθμό 891/24-5-2017 επίκαιρη ερώτηση πρώτου κύκλου (Α΄) του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Γιάννη Κουτσούκου προς τον Υπουργό Υποδομών και Μεταφορών, με θέμα: «Καμμία ορατή προοπτική για τον δρόμο Πάτρα - Πύργου». Να μην ακούνε οι υπόλοιποι τέτοιο πράγμα. Εμείς άλλα νομίζαμε. Κύριε Κουτσούκο, έχετε τον λόγο.
Ευχαριστώ, κύριε Πρόεδρε. Κύριε Υπουργέ, είναι η τέταρτη φορά που συζητείται εδώ δική μου επίκαιρη ερώτηση γι' αυτόν τον πολύπαθο δρόμο, τον δρόμο Πάτρα - Πύργου. Και όλο αυτό γιατί η πρώτη δουλειά της Κυβέρνησή σας, αλλά και εσάς προσωπικά, μόλις αναλάβατε την εξουσία ήταν να ακυρώσετε ένα ενιαίο δημοπρατημένο έργο και να μας βάλετε σε πολύ μεγάλες περιπέτειες. Και προκειμένου να αμβλύνετε τις εντυπώσεις από αυτή σας την ενέργεια, δώσατε ψεύτικες υποσχέσεις, ότι θα ξεκινήσουν οι δημοπρατήσεις τον Ιούνιο του 2015. Μετά μας είπατε ότι θα έχουν ολοκληρωθεί ως το τέλος του 2016. Και σήμερα βρισκόμαστε στο μέσο του 2017 και όχι μόνο δεν έχουν ολοκληρωθεί οι δημοπρατήσεις, αλλά δεν υπάρχει και καμμία προοπτική έναρξης των εργασιών. Και πρέπει να μας απαντήσετε τώρα για τον σχεδιασμό σας και για το χρονοδιάγραμμα. Και αφορμή γι' αυτή μου την καινούρια επίκαιρη ερώτηση είναι ότι δεν απαντήσατε στην κοινή ερώτηση, που κάναμε με τον κ. Μανιάτη και θέσαμε τα καινούρια δεδομένα. Διότι ο «φίλος» της Κυβέρνησης κ. Καλογρίτσας που πήρε τις τέσσερις πρώτες εργολαβίες, δεν προσήλθε στις επόμενες. Και σύμφωνα με τα δημοσιεύματα του Τύπου - έγκριτων δημοσιογράφων - που έχω εδώ, δεν προσήλθε γιατί δεν μπορούσε να πάρει εγγυητικές επιστολές. Διότι, εν τω μεταξύ, υπήρξε η μηνυτήρια αναφορά της Τράπεζας της Ελλάδος για τις χορηγήσεις σε επιχειρηματίες με κριτήρια, που δεν ήταν τραπεζικά από την Τράπεζα Αττικής και στη συνέχεια η Τράπεζα Αττικής δημοσίευσε την επιστολή της προς τον όμιλο Καλογρίτσα που τους έλεγε ότι κύριοι δεν μπορείτε να εκτελέσετε τα έργα. Και το ερώτημα δεν είναι τώρα που δεν πήρε τις υπόλοιπες εργολαβίες ο κ. Καλογρίτσας, όπως ενδεχόμενα να είχατε σχεδιάσει. Το ερώτημα είναι το εξής: Ο κ. Καλογρίτσας που έχει πάρει τις τέσσερις από τις πρώτες εργολαβίες, μπορεί να εκτελέσει το έργο; Και εσείς τι κάνετε ως Κυβέρνηση; Θα τον κηρύξετε έκπτωτο; Θα κάνετε άγονο τον διαγωνισμό; Θα πάτε στον δεύτερο μειοδότη; Πότε, κύριε Υπουργέ, θα συμβασιοποιήσετε τις συγκεκριμένες εργολαβίες; Πότε θα υποβληθεί ο φάκελος του μεγάλου έργου; Πότε θα υπάρξει μελέτη κόστους - οφέλους και, εν πάση περιπτώσει, πότε θα ξεκινήσουν τα έργα και πότε θα ολοκληρωθούν; Αυτό είναι το ερώτημα. Αν θέλετε, μας απαντάτε.
Είναι σίγουρο ότι θα απαντήσει τεχνοκρατικά. Και να μη σηκώνουμε τόνους. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Αγαπητέ συνάδελφε, δυστυχώς για τις προηγούμενες κυβερνήσεις η μόνη ορατή προοπτική όλα αυτά τα χρόνια για να γίνει το έργο είναι σήμερα. Για να γνωρίζει και ο λαός της Ηλείας, της Αχαΐας και της Κεφαλονιάς πότε υπήρχε περίπτωση να γίνει το έργο. Και ξεκινάω: Ποιος έδωσε ψεύτικες υποσχέσεις; Υπήρχε το τμήμα του έργου, όπως γνωρίζετε, γιατί τα έχουμε ξαναπεί πολλές φορές. Όμως, να τα επαναλάβουμε γιατί δεν τα θυμάστε. Ήταν τμήμα του έργου της «Ολυμπίας Οδού». Η κυβέρνησή σας στην αναθεώρηση το έβγαλε εκτός. Μια πράξη, τουλάχιστον εγκληματική. Γιατί ήταν εγκληματική αυτή η πράξη; Διότι πλέον το νέο τμήμα κρίνεται αυτόνομα από την Ευρωπαϊκή Επιτροπή για τη βιωσιμότητά του. Να δούμε, λοιπόν, ποιος δίνει ψεύτικες υποσχέσεις. Επομένως, όταν λέγατε εσείς ότι ήταν έτοιμος ο διαγωνισμός - τον οποίο εμείς ακυρώσαμε - , με ποια μελέτη κόστους - οφέλους θα πήγαινε να λυθεί από την Ευρωπαϊκή Επιτροπή; Με ποια; Ούτε ως αναβαλλόμενο τμήμα το βάλατε, όπως τα άλλα δύο τμήματα του Ε65. Ο κυκλοφοριακός φόρτος του δρόμου υπολογίζεται συγκεκριμένα και αυτόνομα. Το κόστος το έχουμε από τις δημοπρατήσεις που γίνονται. Σήμερα, με πάνω από 50% εκπτώσεις, έχουμε ιδρώσει να το εγκρίνουμε. Για να δούμε, λοιπόν, ποιος έδινε ψεύτικες υποσχέσεις! Πώς ήσασταν έτοιμοι…. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, με συγχωρείτε, για να καταλάβει ο κ. Κουτσούκος γιατί δεν θα γινόταν το έργο με τον τρόπο που λένε.
Προειδοποιητικό ήταν αυτό το κουδούνι, κύριε Υπουργέ.
Πώς ήσασταν έτοιμοι; Μελέτες δεν υπήρχαν, εταιρείες εβδόμης τάξης είχαν προσφύγει ενάντια στον διαγωνισμό και τις μελέτες. Οι ποσότητες ήταν στρεβλές. Η περιβαλλοντική μελέτη ήταν με υποδιαστασιολόγηση των αδρανών υλικών για άλλους λόγους που παραπέμπουν και σε άλλες σκέψεις. Πώς ήταν έτοιμο, λοιπόν, το έργο να βγει; Δεν είχε πάρει έγκριση, πώς ήταν η χρηματοδότηση δεδομένη, πώς; Τι κάνουμε λοιπόν, τώρα. Θα σας απαντήσω - γιατί είπατε διάφορα, τα οποία πλανώνται έτσι γενικά και από την παράταξή σας και από συγκεκριμένους κύκλους - για να τελειώνουν έτσι κάποιες ιστορίες, οι οποίες είναι στο πλαίσιο της αλήθειας. Για να δούμε τι γίνεται. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Έχουν γίνει έξι από τις οκτώ δημοπρατήσεις. Φαντάζομαι ότι το γνωρίζετε αυτό. Έχουν ολοκληρωθεί. Μένουν δύο. Οι δύο θα γίνουν μέσα στον Ιούνιο. Η μια είναι μέχρι 14 Ιουνίου, απ' ό,τι λέει το σημείωμα της υπηρεσίας - θα τα καταθέσω στη δευτερομιλία μου - και η άλλη θα είναι τέλος Ιουνίου. Στο διάστημα που είπατε είχαμε - εάν θυμάστε καλά - τον Ιούνιο, το καλοκαίρι του 2015, τα capital controls, τον Σεπτέμβριο είχαμε εκλογές, τον Αύγουστο του 2016 είχαμε νέο νόμο για τις δημόσιες συμβάσεις - ευτυχώς - που προέβλεπε συγκεκριμένα πράγματα. Άρα, έπρεπε από την τέταρτη δημοπρασία και μετά να πάμε με τον νέο νόμο. Αυτά ήταν τα νέα δεδομένα. Επομένως, όντως έχουμε μερικούς μήνες καθυστέρηση. Όμως, για να μην έχουμε άλλου είδους καθυστερήσεις, ταυτόχρονα με τις δημοπρασίες και με τη σωστή μελέτη των τμημάτων του οδικού δικτύου, με τη σωστή μελέτη και όχι με τα ψεύτικα μεγέθη με τα οποία πήγε να δημοπρατηθεί το έργο - γιατί χρειάζεται να γίνει δουλειά γι' αυτό - αξιοποιούμε παράλληλα αυτόν τον χρόνο και συνεργαζόμαστε με τον φορέα «Jaspers», που είναι ο τεχνικός σύμβουλος στην Ευρωπαϊκή Επιτροπή που θα κάνει τον έλεγχο της αίτησης που θα υποβληθεί. Η μελέτη κόστους - οφέλους, η αξιολόγηση αυτής της μελέτης είναι το κρίσιμο και καθοριστικό στοιχείο. Αυτό εξετάζουμε μαζί με την ομάδα «Jaspers». Έχουν μελετηθεί πολλά σενάρια, για να αποδειχθεί η βιωσιμότητα του έργου με αυτό το κόστος, με αυτές τις εκπτώσεις. Εάν πηγαίναμε με έκπτωση 0% που είχε η «Ολυμπία Οδός» ή εάν πηγαίναμε με εκπτώσεις του 5%, του 6%, του 10%, όπως προγραμματιζόταν με τις εταιρείες μόνο 7ης τάξης - γιατί εκεί θα ήταν οι εκπτώσεις - τότε δεν θα είχαμε έγκριση από την Ευρωπαϊκή Επιτροπή ποτέ. Δεν θα έβγαινε η αξιολόγηση της μελέτης κόστους - οφέλους. Όπως είναι γνωστό…
Και κλείνετε με αυτό την πρωτολογία.
Κύριε Πρόεδρε, ο κ. Κουτσούκος με ρώτησε για την Τράπεζα Αττικής.
Ρώτησε και άλλο που δεν έχετε απαντήσει ακόμα, παρ' ότι σας άφησα διπλό χρόνο, έξι λεπτά.
Τι να κάνω; Πρέπει να κάνω μάθημα, κύριε Πρόεδρε, για να καταλαβαίνουν όλοι ποιες είναι οι διαδικασίες και ποιος λέει ψέματα, ποιος δίνει ψεύτικες υποσχέσεις και ποιος όχι.
Έχετε ένα λεπτό ακόμα, γιατί δεν είναι τοπικό το θέμα, είναι υπερτοπικό, είναι εθνικό το θέμα.
Έτσι. Επομένως, κύριε Κουτσούκο, έχουμε έξι από τις οκτώ δημοπρασίες. Οι άλλες δύο θα γίνουν τον Ιούνιο και δεν θα έχουμε τις καθυστερήσεις των εγκρίσεων στην Ευρωπαϊκή Επιτροπή. Είπατε, λοιπόν, πάλι για δημοσιεύματα. Τυχαία είναι τα δημοσιεύματα. Λείπουν και συνάδελφοι από τη Δημοκρατική Συμπαράταξη, που τελείως τυχαία τα κινούν αυτά τα δημοσιεύματα και από τη Νέα Δημοκρατία. Για να δούμε, λοιπόν, τι συμβαίνει. Η πρώτη κατηγορία που είχαμε μέχρι τώρα και παιζόταν ήταν ότι κάναμε κατάτμηση του έργου. Σωστό; Μάλιστα. Θα καταθέσω στη δευτερομιλία μου αυτό που δεν τολμήσατε εσείς με τις καταγγελίες σας να κάνετε. Είναι το πόρισμα των επιθεωρητών. Δεν πρόλαβα να πάω στην Εισαγγελία, για να σας φέρω και την αρχειοθέτηση της καταγγελίας που έκανα εγώ στον εαυτό μου και στο Υπουργείο, αφού κανείς άλλος δεν πήγε να τα κάνει. Όχι μόνο γι' αυτό, αλλά και για τον δρόμο Καλλονή - Σίγρι που λέγατε για δωράκια κ.λπ.. Δεύτερον, στο πλαίσιο του μαθήματος των δημοσίων έργων, έχει ανατεθεί το έργο; Ένα τμήμα του έργου έχει ανατεθεί; Όχι. Γιατί δεν έχει ανατεθεί; Δεν έχει ανατεθεί, γιατί δεν έχουμε την έγκριση του μεγάλου έργου από την Ευρωπαϊκή Επιτροπή και όλες τις διαδικασίες. Άρα, δεν μπαίνει κανένα θέμα εάν δεν έχουμε ανάδοχο. Έχουμε προσωρινό ανάδοχο. Θα περάσουν αυτές οι συμβάσεις μετά την έγκριση από το Ελεγκτικό Συνέδριο, θα γίνουν όλοι οι απαραίτητοι έλεγχοι και μετά θα πάμε στην υπογραφή συμβάσεων. Εάν κάποιος από τους προσωρινούς αναδόχους δεν έχει τα τυπικά στοιχεία και τα νόμιμα στοιχεία που απαιτεί ο νόμος, προφανώς θα πας στον δεύτερο, στον τρίτο κ.ο.κ..
Κλείσαμε με αυτό.
Δεν θέλετε να πω για την Τράπεζα Αττικής;
Κρατήστε το για τη δευτερολογία σας.
Ωραία. Και για τον Καλογρίτσα, επίσης.
Κύριε Κουτσούκο, έχετε τον λόγο. Θα έχετε και εσείς μια σχετική άνεση, αλλά να μην το «ξεχειλώσουμε».
Ήταν πολύ ανεκτικό το Προεδρείο και καλά έκανε. Εγώ δεν έχω κανένα πρόβλημα, κύριε Πρόεδρε.
Θα είμαι και σε εσάς.
Ήταν υπερδιπλάσιος ο χρόνος.
Γιατί το θέμα είναι υπερτοπικό, δεν είναι τοπικό.
Δυστυχώς, όμως, σ' αυτά τα επτά λεπτά που μίλησε ο κύριος Υπουργός δεν μπόρεσε να απαντήσει στο κύριο ερώτημα.
Σε ποιο;
Πότε θα ξεκινήσουν τα έργα και πότε θα ολοκληρωθεί το έργο; Διότι τα υπόλοιπα είναι δικαιολογίες επί των μεθοδεύσεων. Αυτό είναι το μόνο μάθημα που μπορεί να δίνει ο κύριος Υπουργός, ο οποίος με περισσό θράσος μάς είπε εδώ ότι θέλει να μας δώσει μαθήματα. Το μόνο μάθημα της Κυβέρνησής σας, κύριε Υπουργέ, είναι ότι κατατμήσατε ένα ενιαίο έργο, για να το πάρουν κουμπάροι και «κολλητοί», με τους οποίους μεθοδεύατε να μπουν στον επιχειρηματικό χώρο και στον χώρο των μέσων μαζικής ενημέρωσης και τώρα φαίνεται ότι είσαστε σε ένα αδιέξοδο, σε μία παταγώδη αποτυχία. Δεν ξέρω ποιος είχε οικόπεδα να τα ενεχυριάσει στην Ιθάκη, ποιος ήταν «λαγός» και ούτω καθεξής. Εμένα με ενδιαφέρει ότι ο πολύπαθος δρόμος Πάτρα - Πύργος, που δεν αφορά μόνο την Ηλεία, αλλά αφορά όλη τη δυτική Ελλάδα, αφορά τα Επτάνησα, δεν έχει καμμία προοπτική έναρξης και ολοκλήρωσης του έργου. Διότι, κύριε Υπουργέ, εάν δεν είχατε ακυρώσει μία δημοπρασία δημοσιευμένη στην Εφημερίδα των Ευρωπαϊκών Κοινοτήτων - και ξέρετε πολύ καλά ότι οι γραφειοκράτες της Ευρώπης δεν δημοσιεύουν δημοπρατήσεις - σήμερα θα είχατε προχωρήσει στη σύνταξη της μελέτης κόστους - οφέλους και θα είχατε υποβάλει και τον φάκελο του μεγάλου έργου. Δυστυχώς, η μεθόδευσή σας οδήγησε στο γεγονός που περιέγραψα νωρίτερα, στο να μην έχει προχωρήσει καμμία από τις έξι δημοπρατήσεις - δεν μιλάω για τις δύο τελευταίες των οποίων συντάσσονται τα Πρακτικά, μιλάω για τις προηγούμενες. Αντλούμε τα στοιχεία από τον κοινοβουλευτικό έλεγχο. Καμμία από τις δημοπρατήσεις δεν είναι στο στάδιο της ολοκλήρωσης, προκειμένου να υπογραφούν οι συμβάσεις. Το ερώτημα που έθεσα, δηλαδή ότι ο εκλεκτός σας δεν έχει εγγυητικές επιστολές, δεν είναι ένα ερώτημα για να το προσπερνάτε, όπως σας βολεύει. Πρέπει να απαντήσετε τι θα γίνει τουλάχιστον με τις τέσσερις πρώτες εργολαβίες και να μας πείτε και στη συνέχεια αν ένα έργο με εκπτώσεις άνω του 50% θα ολοκληρωθεί ή αν θα κάνετε πρόσθετες παροχές, πανωπροίκια δηλαδή, όπως έχετε δώσει μέχρι τώρα. Εμείς, κύριε Υπουργέ, δεν σας έχουμε κατηγορήσει ακόμα για ποινικά αδικήματα, για να προστρέχετε στους εισαγγελείς. Εμείς σας έχουμε κατηγορήσει, κύριε Υπουργέ, για πολιτικά αδικήματα, για τα οποία πρέπει να απολογηθείτε. Διότι το τελευταίο εξάμηνο έχουν συμβεί θανατηφόρα ατυχήματα στη διασταύρωση της Γαστούνης, στη διασταύρωση των Λεχαινών, στου Λάππα και προχθές στα Σαγέικα. Δεν μπορείτε να βγαίνετε στην τηλεόραση, κόβοντας κορδέλες, εγκαινιάζοντας την «Ολυμπία Οδό», η οποία έχει ακόμα κολονάκια, γιατί εγώ περνάω δύο φορές την εβδομάδα, λέγοντας ότι δεν έγινε κανένα θανατηφόρο. Για τα θανατηφόρα δυστυχήματα που γίνονται στον «Πάτρα - Πύργος» ποιος έχει την ευθύνη, αφού εσείς επαίρεστε ότι δεν είχαμε θανατηφόρα; Άρα, κύριε Υπουργέ, το ερώτημα που πρέπει να απαντήσετε είναι με ποιες ενέργειες θα ξεκινήσει το έργο, πότε θα ξεκινήσει και πότε θα ολοκληρωθεί. Γιατί θέλω να σας θυμίσω ότι σύμφωνα με τον νόμο, με βάση τον οποίο το έργο έγινε δημόσιο, το χρονοδιάγραμμα ήταν ταυτόχρονο με την «Ολυμπία Οδό». Εδώ υπάρχουν ευθύνες και να είστε σίγουροι ότι θα τις αναζητήσουμε. Ένα πρέπει να σας πω, κλείνοντας, ότι σαν Ηλεία και εγώ ως Βουλευτής δεν θα αποδεχθούμε να είμαστε θύματα των δικών σας μεθοδεύσεων. Αν νομίζετε ότι κάνουμε λάθος στην πολιτική μας εκτίμηση, δώστε μια σαφέστατη απάντηση που περιμένει ο κόσμος: Πότε ξεκινούν τα έργα και πότε ολοκληρώνεται η διαδικασία; Μέχρι σήμερα - δείτε τις απαντήσεις σας εδώ στη Βουλή - ό,τι μας έχετε πει αποδείχθηκε ότι ήταν αναληθές, για να μην πω ψέμα. Ευχαριστώ, κύριε Πρόεδρε.
Ορίστε, κύριε Υπουργέ, έχετε τον λόγο.
Κύριε Πρόεδρε, εγώ ήθελα να κρατήσουμε τη συζήτηση σε ήπιους τόνους, αλλά κάποιοι συνεχίζουν…
Ε, τις μπηχτές τις πετάξατε και εσείς.
Κάποιοι συνεχίζουν να λασπώνουν, να ρίχνουν λάσπη στον ανεμιστήρα. Εντάξει, έχουν εθιστεί σε αυτό τόσα χρόνια. Το καταλαβαίνω. Όμως, δεν έχουν κανένα δικαίωμα - κανένα - ούτε να λασπώνουν συνειδήσεις ούτε να λένε ψέματα κυρίως στους συμπολίτες τους. Ποιοι έχουν την ευθύνη; Όσοι έβγαλαν το έργο από την «Ολυμπία Οδό», που θα παραδιδόταν τώρα. Αυτοί έχουν την ευθύνη. Εσείς, κύριε Κουτσούκο, και όσοι ψήφισαν αυτό το πράγμα. Ποιοι έχουν την ευθύνη; Δεύτερο, να σας καταθέσω το πόρισμα των επιθεωρητών που έχει βγει - να πάτε και στην Εισαγγελία - και το οποίο λέει ότι δεν είναι κατάτμηση, κύριε Κουτσούκο. Δεν είναι κατάτμηση. Απλά, δεν είναι οι κουμπάροι του 0%, στους οποίους τα δίνατε. Καταλάβατε; Είναι με 53% έκπτωση, με 55%, με 57%, με τα λεφτά του ελληνικού λαού, που κάνατε πλάκα τόσα χρόνια. Πάρτε το έγγραφο.
Καταθέστε το, κύριε Υπουργέ.
Πάρτε και το δεύτερο για το Σίγρι, για τη συμπληρωματική, το δώρο στον Καλογρίτσα για να κάνει κανάλι. Πάρτε και το δεύτερο. Καταθέτω επίσης και το έγγραφο της Υπηρεσίας. [[Στο σημείο αυτό ο Υπουργός κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και τα είχατε κάνει να μην πω τι μέσα στην Αίθουσα. Λάθος μελέτες πάλι, λάθος ποσότητες, όλα λάθος. Πάμε και στην Τράπεζα Αττικής. Δεν μας φέρνετε κάποια στιγμή αυτή τη φοβερή έκθεση της Τραπέζης της Ελλάδος να τη διαβάσουμε κι εμείς; Για να δημιουργήσετε εντυπώσεις, ως συνήθως, κάνατε ερώτηση σε εμένα για την Τράπεζα Αττικής. Πώς θα σας απαντήσω για την Τράπεζα Αττικής με τον φοβερό κ. Μανιάτη; Δεν το ξέρετε αυτό, ότι είμαι Υπουργός Υποδομών; Στο σκεπτικό, όμως, της επίκαιρης που κάνατε, αναφέρετε την Τράπεζα Αττικής και ισχυρίζεστε και επικαλείστε δημοσιεύματα του αθηναϊκού Τύπου. Δεν τους ξέρετε τους ανθρώπους. Εσείς εφημερίδες παίρνετε και τις διαβάζετε.
Έγκριτοι δημοσιογράφοι είναι.
Έγκριτοι δημοσιογράφοι, όπως και εδώ! «Τέσσερα στα τέσσερα ο Σπίρτζης στο Πάτρα - Πύργος». Έγκριτοι δημοσιογράφοι! Ανακοίνωση της Δημοκρατικής Συμπαράταξης από έγκριτους δημοσιογράφους: «Οι ΣΥΡΙΖΑ - ΑΝΕΛ, γίνονται θαύματα» και λοιπά. Λένε: «Δεν λέμε ποινικά. Πολιτικά λέμε.». Στον κουμπάρο του, λέει, τα έδωσε τα έργα. Δεν είναι ποινικό αυτό; Πλάκα μάς κάνετε; Αν έχετε ένα στοιχείο, κύριε Κουτσούκο, εγώ σας προκαλώ. Αλλιώς, έχω προκαλέσει και τον συνάδελφό σας, τον Βουλευτή Ηρακλείου, που έλεγε όλα τα υπόλοιπα μαζί με άλλους εδώ της Νέας Δημοκρατίας, το παρεάκι και τα μέσα τα «έγκριτα». Κάντε άρση του πέπλου προστασίας που έχετε εδώ πέρα, να πάμε σε κανένα δικαστήριο, για να δούμε ποιος ρίχνει λάσπη και ποιος όχι.
Μας απειλείτε, κύριε Υπουργέ; Κύριε Πρόεδρε, απειλεί Βουλευτές μέσα στην Αίθουσα ο Υπουργός; Είναι δυνατόν;
Πάμε στην Τράπεζα Αττικής. Εγώ είχα πει, κύριε Κουτσούκο, ότι, αν βρούμε μία παρανομία, θα παραιτηθώ. Πού είναι; Εγώ θα πάω στον εισαγγελέα αυτά που καταγγέλλετε εσείς με τους δήθεν έγκριτους δημοσιογράφους σας. Πάμε, λοιπόν, στην Τράπεζα Αττικής. Επ' ευκαιρία της επίκαιρης ερώτησης που κάνατε, κάνουμε ένα έγγραφο στην Τράπεζα Αττικής από το Υπουργείο, για να δούμε τι γίνεται με αυτόν τον Καλογρίτσα και με αυτή τη φοβερή έκθεση της Τραπέζης της Ελλάδος. Στείλαμε, λοιπόν, το κείμενο της επίκαιρής σας και ρωτήσαμε για το κατατμημένο έργο που λέτε. Απαντάνε οι επιθεωρητές και η εισαγγελία και η Ευρωπαϊκή Επιτροπή, οι ανεξάρτητες αρχές, όλος ο κόσμος, αλλά εσείς δεν θέλετε να το καταλάβετε. Καταλαβαίνουμε γιατί. Πονάει να μην παίρνει κάποιος το έργο όλο μαζί με 0% έκπτωση. Πονάει.
Πάμε στην Τράπεζα Αττικής, κύριε Υπουργέ.
Πάμε, λοιπόν, στην Τράπεζα Αττικής με τις πληροφορίες του έγκριτου αθηναϊκού Τύπου: «Αδυνατεί να προσκομίσει εγγυητικές επιστολές μετά την εμπλοκή της δικαιοσύνης στις χρηματοδοτήσεις της Τράπεζας Αττικής». Απαντάει ο κ. Πανταλάκης. Τον ξέρετε τον κ. Πανταλάκη. Μήπως τον χρεώνομαι και τον κ. Πανταλάκη εγώ; Τον είχατε τόσα χρόνια στην Αγροτική Τράπεζα. Τον πρότειναν άλλα όργανα, όπως γνωρίζετε, για να τοποθετηθεί.
Εσείς τον διορίσατε.
Εμείς τον διορίσαμε; Ακούστε, κύριε Κουτσούκο,…
Δεν θα κάνουμε κουβέντα τώρα για τον κ. Πανταλάκη. Και γιατί είναι απών και γιατί δεν είναι αυτό το θέμα της ερώτησης. Κλείστε με την Τράπεζα Αττικής!
Κύριε Πρόεδρε, εδώ οι «έγκριτες» εφημερίδες και ο κ. Κουτσούκος με κατηγορούν για την Τράπεζα Αττικής, επειδή ήμουν πρόεδρος του ΤΕΕ.
Δεν θα κρατήσω μισή ώρα την ερώτηση!
Σύμφωνοι. Με κατηγορούν γιατί ήμουν πρόεδρος του ΤΕΕ. Τώρα που η παράταξή τους δύο φορές έβγαλε τον δεξιό πρόεδρο του ΤΕΕ, ποιος τον έβαλε τον κ. Πανταλάκη; Ή εγώ θα τα χρεώνομαι, όταν ήμουν πρόεδρος του ΤΕΕ, ή εσείς θα τα χρεώνεστε τώρα. Διαλέξτε. Κύριε Κουτσούκο, δεξιό πρόεδρο βγάλατε στο ΤΕΕ. Τα παιδιά σας, εκεί.
Ποιος είναι Κυβέρνηση, κύριε Υπουργέ;
Λέει, λοιπόν, ο κ. Πανταλάκης: «Ο όμιλος Καλογρίτσα…»
Μη μου ξύνετε τη γλώσσα μου για το ΤΕΕ.
… (δεν ακούστηκε)
Τον έχετε διαγράψει τον κ. Στασινό και δεν το ξέρουμε, κύριε Δαβάκη; Λέει: «Ο όμιλος Καλογρίτσα έχει εγκεκριμένα χρηματοδοτικά όρια στην Attica Bank και είναι ενήμερος, εξυπηρετώντας κανονικά τις προς την Τράπεζα υποχρεώσεις του.». Κάτι που δεν κάνετε εσείς, βεβαίως, σαν ΠΑΣΟΚ. «Τα εγκεκριμένα όρια του εν λόγω πελάτη καλύπτουν και επιτρέπουν την έκδοση…»
Αφού τα πήρες κι έφυγες από το ΠΑΣΟΚ! Ντροπή σου!
Δεν θα φτάσουμε στο απόγευμα! Δεν σας ακούει κανείς τώρα!
Ντροπή σου, αχρείε! Με προκαλείς;
Το ποιος προκαλεί, κύριε Κουτσούκο, το βλέπουμε εδώ μέσα! Και ποιος λέει συκοφαντίες!
Ηρεμήστε και οι δύο! Εκτός αν αποφασίσατε να καταργήσετε το Προεδρείο! Σε τριάντα δεύτερα, κλείνετε, κύριε Υπουργέ. Τελεία!
Κλείνω. Ευχαριστώ, κύριε Πρόεδρε. Λέει, λοιπόν: «Τα εγκεκριμένα όρια του εν λόγω πελάτη καλύπτουν και επιτρέπουν την έκδοση εγγυητικών επιστολών.». Πού είναι τα έγκριτα δημοσιεύματα και οι πληροφορίες σας; Πού είναι; Συνεχίζει: «Συνεπώς, αν για τα έργα που αναφέρονται στην επίκαιρη ερώτηση του κυρίου Βουλευτή, ζητηθεί η έκδοση εγγυητικών επιστολών καλής εκτέλεσης και τα ποσά αυτών βρίσκονται εντός των εγκεκριμένων ορίων, η τράπεζα θα συζητήσει την έκδοσή τους έναντι αντίστοιχων καλύψεων.». Ό,τι γίνεται με όλες τις εταιρείες. Καταθέτω και το έγγραφο του κ. Πανταλάκη της Αttica Βank, για να τελειώνουμε με τη λάσπη, τη σπέκουλα και όλα τα υπόλοιπα χαρακτηριστικά που έχουμε βαρεθεί δύο χρόνια να ακούμε. Φθάνει πια!
Ολοκληρώθηκε η συζήτηση της επίκαιρης αυτής ερώτησης.
Κύριε Πρόεδρε,…
Κύριε Κουτσούκο, με συγχωρείτε. Είστε παλαιός συνάδελφος.
Κύριε Πρόεδρε, ξέρω ότι δεν έχω το δικαίωμα να ξαναμιλήσω, όμως θα ήθελα τον λόγο...
Όχι, γιατί θα υπάρξει αντίλογος.
Δεν μπορεί να μας απειλεί ο κύριος Υπουργός.
Κάντε άλλη επίκαιρη ερώτηση. Θα συζητηθεί τώρα η πέμπτη με αριθμό 906/29-5-2017 επίκαιρη ερώτηση πρώτου κύκλου (Β΄) της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υποδομών και Μεταφορών, σχετικά με την αδυναμία δημοπράτησης έργων σε νησιωτικούς δήμους. Είμαι Βουλευτής Α΄ Αθηνών, υπενθυμίζω ότι είμαι νησιώτης. Ήρεμη συζήτηση, παρακαλώ, γιατί με ενδιαφέρει να ακούσω για τα νησιά. Κυρία Μεγαλοοικονόμου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, έχει δημιουργηθεί ένα τεράστιο πρόβλημα και στους μικρούς δήμους των νησιών και στους ορεινούς δήμους. Τι εννοώ; Έχουν παγώσει οι δημοπρασίες όλων των έργων, από πλευράς των δήμων, εξαιτίας της νομοθετικής πρωτοβουλίας που βγάλατε. Θα καταθέσω - όχι από έγκριτους δημοσιογράφους, αλλά από δημάρχους - σχετικές επιστολές που έχουν στείλει σε εσάς, στους περιφερειάρχες και όλα τα σχετικά. Έχουν παγώσει, λοιπόν, τα έργα και οι δημοπρατήσεις. Ισχυριστήκατε ότι υπήρχαν σπατάλες σε δήμους. Εντάξει, υπήρχαν. Αλλά δεν πρέπει να σταματήσουν και όλα τα έργα. Στείλτε τους δημάρχους που είχαν κάνει σπατάλες και τις είχαν εκμεταλλευτεί στη δικαιοσύνη. Από εκεί και πέρα, όμως, δεν μπορεί στο όνομα της δημοσιονομικής εξυγίανσης, που θεωρείτε ότι κάνετε, να καίτε όλους τους δήμους και όλες τις περιφέρειες και ειδικά τους μικρούς νησιωτικούς και ορεινούς δήμους. Παραδείγματος χάριν στα Κύθηρα, ιδιαίτερη πατρίδα του συζύγου μου, έχει δυο χρόνια να γίνει δημοπράτηση έργου. Τους λέτε ότι με τον ν.4412/2016 οι επιτροπές της διεξαγωγής δημοπρασιών απαιτείται να αποτελούνται από τεχνικούς υπαλλήλους, τους οποίους οι μικροί νησιωτικοί δήμοι και οι μικροί ορεινοί φυσικά δεν διαθέτουν. Πού να έχουν τρεις τεχνικούς, να βγάλουν απόφαση για τη δημοπράτηση ενός έργου; Μάλιστα από τις επιστολές που θα καταθέσω η μεν μία είναι στις 19 Σεπτεμβρίου του 2016, η δεύτερη στις 24 Ιανουαρίου του 2017 και η τρίτη στις 23 Μαΐου του 2017. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Την ανοχή σας, παρακαλώ, για ένα λεπτό, κύριε Πρόεδρε. Επίσης καταθέτω το αίτημα άμεσης παρέμβασης - τροπολογίας επί του άρθρου 221 του ν.4421/2016 από το Δίκτυο Δήμων Π.Ε. Νήσων Αττικής, Αίγινας, Αγκιστρίου, Τροιζηνίας, Πόρου, Ύδρας, Κυθήρων και Αντικυθήρων. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, για τη διαδικασία ηλεκτρονικών διαγωνισμών απαιτείται επικαιροποίηση τιμών στις μελέτες, γεγονός που τους δημιουργεί τεράστιες κωλυσιεργίες, διότι δεν έχουν συνταχθεί τέτοιες μελέτες. Έχουμε έτσι μια δραματική κατάσταση προς αυτούς τους δήμους και φοβάμαι ότι για ακόμα μια χρονιά δεν θα γίνει κανένα έργο. Δεν δημοπρατείται. Σας ερωτώ, κύριε Υπουργέ: Γιατί δεν δίνετε συγκεκριμένες κατευθυντήριες γραμμές για τους μικρούς νησιωτικούς δήμους; Γιατί δεν προωθούνται εξαιρέσεις, για να μπορέσουν οι μικροί δήμοι, νησιωτικοί και ορεινοί, να προχωρήσουν; Θα λύσετε το θέμα αυτό όσο πιο άμεσα γίνεται; Θα προχωρήσετε στην έκδοση ερμηνευτικών εγκυκλίων, προκειμένου το ταχύτερο δυνατόν να ξεμπλοκαριστούν τα έργα; Τέλος, το πιο σημαντικό είναι να μας απαντήσετε εάν υπάρχει κίνδυνος τελικά για όλους αυτούς τους μικρούς δήμους, που έχουν ιδρώσει και έχουν ματώσει, να χαθούν τα ευρωπαϊκά κονδύλια εξαιτίας των καθυστερήσεών σας.
«Το the point», κύριε Υπουργέ, παρακαλώ, να απαντήσετε επί των σημείων των ερωτήσεων.
Ευχαριστώ, κύριε Πρόεδρε. Θα προσπαθήσω να είμαι πάρα πολύ σύντομος. Κυρία Μεγαλοοικονόμου, σε σχέση με την υπουργική απόφαση της αναθεώρησης τιμών έχει προβλεφθεί να υπάρχει μεταβατικό διάστημα, ώστε για τα έργα που είναι ώριμα να μη χρειαστεί να κάνουμε νέους προϋπολογισμούς και όλα τα υπόλοιπα, άρα να μπορούν να προχωρήσουν. Σε σχέση με την επιστολή των δημάρχων, θα πω ότι δεν είναι δημοσιονομικό θέμα. Προβλέψαμε όλοι οι δημόσιοι φορείς που εκτελούν έργα, άρα και τα επιβλέπουν, οι επιτροπές τους να είναι διπλωματούχοι και τεχνολόγοι μηχανικοί. Είναι παράλογο; Όχι. Τα Κύθηρα είναι η πατρίδα του συζύγου σας. Θα πάει να κάνει ο Δήμος Κυθήρων έναν διαγωνισμό για το λιμάνι, το δημοτικό κτήριο, ένα νηπιαγωγείο, οτιδήποτε. Ποιος θα το επιβλέψει, όταν δεν έχει τρεις τεχνικούς υπαλλήλους; Πώς θα επιβλέψει; Πώς δεν θα σκοτώσουν ανθρώπους; Πώς δεν θα έχουν κακοτεχνίες τα έργα; Πώς; Δεν θέλω να ρίξω στους δημάρχους την ευθύνη. Μπορείς να ρίξεις σε κάποιους δημάρχους ευθύνες για άλλα πράγματα, και θα τα πω στη συνέχεια, αλλά δεν είναι δημοσιονομικό θέμα το να έχει ο δήμος τρεις τεχνικούς υπαλλήλους. Θεσπίσαμε την τεχνική επάρκεια των υπηρεσιών, προκειμένου να μην υπάρχουν υπηρεσίες που να μην έχουν κανέναν μηχανικό και να κάνουν έργα. Δεν μπορεί να συνεχιστεί να γίνεται αυτό. Δεύτερον, δίνουμε διέξοδο; Δίνουμε διέξοδο. Προβλέπεται στον νόμο, εάν θέλει ο δήμος και δεν έχει τους τρεις μηχανικούς, να κάνει μια προγραμματική σύμβαση είτε με την περιφέρεια είτε με οποιονδήποτε άλλο δημόσιο κεντρικό φορέα, προκειμένου να γίνει ο διαγωνισμός και να εκτελεστεί το έργο. Ποιο είναι, λοιπόν, το πρόβλημα; Να σας πω εγώ μερικά προβλήματα; Βγήκε ο λαλίστατος πρόεδρος της ΚΕΔΕ και μας κατηγορούσε για τις απευθείας αναθέσεις που τις καταργήσαμε. Δεν τις καταργήσαμε τις απευθείας αναθέσεις. Αυτό που κάναμε είναι να μην έχει δικαίωμα ούτε ο Υπουργός ούτε ο Δήμαρχος ούτε ο Περιφερειάρχης να πηγαίνει και να λέει «αναθέτω στη Μεγαλοοικονόμου είκοσι πέντε αναθέσεις». Φτιάξαμε ηλεκτρονικό σύστημα, λειτουργεί, κάνει ο κάθε δήμος έναν πίνακα, γίνεται μια κλήρωση και όποιος παίρνει δεν μπαίνει στην επόμενη κλήρωση. Υπάρχει διαφάνεια, για να μην κατηγορούνται και άδικα πολλοί δήμαρχοι ή πολλοί δημόσιοι λειτουργοί ότι κάνουν απευθείας αναθέσεις. Δεν μπορώ να καταλάβω πραγματικά γιατί διαμαρτύρονται οι δήμαρχοι. Δεν θέλω να πιστέψω ότι κάποιοι δήμαρχοι για τις απευθείας αναθέσεις είχαν ήδη προφορικά αναθέσει μελέτες και δεν μπορούν να καλύψουν σήμερα αυτούς που είχαν αναθέσει. Όσον αφορά τα υπόλοιπα, πείτε στους δημάρχους και των Κυθήρων και του Πόρου και της Αίγινας ότι εδώ είναι η περιφέρεια, εδώ είναι το Υπουργείο, κι οι κεντρικοί φορείς, στη διάθεσή τους. Εάν δεν έχουν τρεις τεχνικούς για να κάνουν τις δημοπρασίες και να εκτελέσουν τα έργα, δεν μπορούν να κάνουν έργα. Θα απευθυνθούν σε κεντρικότερους φορείς για να τα υλοποιήσουν. Ευχαριστώ πολύ.
Το ρεζουμέ νομίζω - θα έχετε και τη δευτερολογία σας - είναι το κλείσιμο. Και δεν είναι μόνο η περιφέρεια. Γιατί τα τοπικά επιμελητήρια, τα δικά σας τεχνικά επιμελητήρια να μην μπορούν να βοηθούν; Γιατί υπάρχουν πράγματι νησιωτικοί δήμοι, κύριε Υπουργέ, - το είχα ζήσει εγώ ως Πρόεδρος της ΚΕΔΕ - που είναι ο ή η δήμαρχος και ένας υπάλληλος για ολόκληρο το μικρό νησάκι.
Έτσι είναι, έτσι και χειρότερα.
Αφού είναι ανοικτή η πόρτα του Υπουργού να δει τους δημάρχους, ενημερώστε τους να ζητήσουν ραντεβού από τον Υπουργό, μήπως και τρέξουν τα πράγματα. Κυρία Μεγαλοοικονόμου, έχετε τον λόγο.
Κύριε Υπουργέ, προσκομίζω και το έγγραφο της ΚΕΔΕ, του κ. Πατούλη, για το πρόβλημα που έχει αναφερθεί. [[Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Είπατε ότι μπορείτε να βοηθήσετε. Εάν αναφερθούμε, για παράδειγμα, στα Κύθηρα, υπάρχει ένας τεχνικός που μπορεί. Στη νομαρχία πόσους τεχνικούς έχετε εκεί, που θα μπορέσουν να πάνε σε τόσα μικρά νησιά; Εγώ ανέφερα τα νησιά της Περιφέρειας Πειραιά. Είναι, όμως, πάρα πολλά νησιά που είναι πολύ μικρά, και στο Αιγαίο και στο Ιόνιο και λοιπά. Πόσοι πλέον θα μπορέσουν να ασχοληθούν για να μπουν δύο παραπάνω; Η μόνη λύση που βλέπω εγώ είναι να τους δώσετε να πάρουν άλλους μηχανικούς και να κόβουν παροχή υπηρεσιών. Να τους βοηθήσουν να προχωρήσουν τα έργα. Με αυτόν τον τρόπο που λέτε, που σωστά το λέτε, δεν θα προχωρήσει κανένα έργο διότι δεν υπάρχουν τόσοι μηχανικοί στις νομαρχίες που να μπορέσουν να καλύψουν όλη την Ελλάδα. Εγώ ανέφερα πέντε νησιά. Έξι χιλιάδες νησιά έχει η Ελλάδα μας, δόξα τω Θεώ. Μπορείτε να τα καλύψετε; Αν μπορείτε, μπράβο σας. Αλλά τουλάχιστον θα ήταν έξυπνο να πείτε στους μηχανικούς να κόψουν παροχή υπηρεσιών. Φορολογήστε τους κιόλας. Να πληρώσουν. Να έχουν και δουλειά, που δεν μπορεί να κτιστεί πολυκατοικία ή σπίτι, να φορολογηθούν κιόλας, να πληρώσουν και τις ασφαλιστικές τους εισφορές. Θα ήταν πολύ πιο προσοδοφόρο και για το κράτος ακόμα, αλλά και τα έργα θα προχωρούσαν. Αυτό το λέω γιατί έχω σπουδάσει λογιστικά. Ως προς αυτό που λέτε, να δίνουν μέσω κομπιούτερ τις προσφορές τους, θέλω να πω ότι πρώτα - πρώτα δεν είναι κατατοπισμένοι. Δεν υπάρχουν οργανωμένοι άνθρωποι που να έχουν κάνει μαθήματα και να μπορούν να το χειριστούν. Αυτό είναι το πρώτο. Δεύτερον, ο τουρισμός θα πληγεί πάρα πολύ. Είδα πέρυσι τουλάχιστον δέκα τροχαία ατυχήματα σε δρόμους με στροφές. Οδηγούν τουρίστες που δεν ξέρουν. Ο ένας κατεβαίνει με μεγάλη ταχύτητα κι ο άλλος είναι στην άλλη πλευρά. Εμείς το ξέρουμε και πάμε τοίχο - τοίχο. Κοντεύουμε να πέσουμε στον γκρεμό. Όμως οι άλλοι που κατεβαίνουν και δεν το ξέρουν, συγκρούονται. Πρέπει να γίνουν έργα. Αυτοί οι άνθρωποι που είναι σε αυτά τα νησιά, με συγχωρείτε, αλλά περιμένουν από τον τουρισμό. Δυστυχώς τα Κύθηρα έχουν πρόβλημα και με το καράβι. Δηλαδή, αυτοί οι άνθρωποι πληρώνουν νοίκια έναν χρόνο, πληρώνουν ασφαλιστικές εισφορές έναν χρόνο κι αν περιμένουν να δουλέψουν είκοσι μέρες, έναν μήνα τον χρόνο…
Και η Νεάπολη…
Η Νεάπολη, εντάξει. Στης Νεάπολης δεύτερο δρομολόγιο θα βάλει στις 20 Ιουλίου.
Αφήστε την Νεάπολη. Έχουμε Λάκωνα Βουλευτή.
Δεν υπάρχει τουρισμός. Κι αυτοί οι άνθρωποι έναν μήνα περιμένουν να δουλέψουν, κύριε Υπουργέ. Λοιπόν, θα τα κλείσουν και θα σηκωθούν να φύγουν. Τα Αντικύθηρα, γράφεται σήμερα, ερημώνουν. Δεν υπάρχουν κάτοικοι. Δηλαδή, πώς θα καταντήσουμε; Κοιτάξτε τουλάχιστον να πάρουμε αυτά τα έργα, βρείτε τη λύση, τακτοποιείστε αυτούς που πρέπει να είναι υπεύθυνοι για να τα υποβάλλουν, τακτοποιήστε τα μαθήματα που πρέπει να κάνουν. Βρείτε έναν άλλο τρόπο να προχωρήσουν τα έργα. Σας το λέω χωρίς να έχω διάθεση να τσακωθούμε. Πώς θα μπορούσαμε να τους βοηθήσουμε; Ευχαριστώ.
Κύριε Υπουργέ, έχετε τον λόγο, αν και νομίζω ότι έχετε δώσει απάντηση
Θα φέρω ένα παράδειγμα, κύριε Πρόεδρε. Έγιναν οι πλημμύρες στη Σκόπελο. Έφυγαν μεγάλα κομμάτια του δρόμου και από κάτω υπήρχε μια μεγάλη χαράδρα με μεγάλο υψόμετρο. Ο δήμος είχε έναν τεχνολόγο - μηχανολόγο μηχανικό που, αν δεν κάναμε αυτό που κάναμε, θα πήγαινε ο άνθρωπος να κάνει ως μηχανολόγος έναν δρόμο με πενήντα μέτρα γκρεμό από κάτω. Δεν γίνεται. Κι αυτός ο δρόμος που έπεσε κάπως έτσι έγινε, από κάποιον που δεν ήταν ειδικός. Άρα μια λύση είναι να προχωρήσουν οι δήμαρχοι και να κάνουν διαδημοτικές τεχνικές υπηρεσίες. Μπορούν να το κάνουν αυτό αν ξεπεράσουν μια λογική βιλαετιού ανά δήμο και ανά τεχνική υπηρεσία ή πολεοδομία. Δεν το έχουν κάνει. Η περιφέρεια βεβαίως μπορεί να τους καλύψει. Και το Υπουργείο μπορεί να τους καλύψει για όποιο έργο θέλουν και έχουν τέτοια προβλήματα, και όσοι δήμοι έχουν τέτοια προβλήματα. Έχουμε μια συνεργασία με το Υπουργείο Ναυτιλίας προκειμένου να γίνουν δομές για να υποστηρίξουμε τους δήμους και από το Υπουργείο και από το Υπουργείο Ναυτιλίας και από το Υπουργείο Ανάπτυξης, για να ωριμάζουν έργα, γιατί εκεί είναι το μεγαλύτερο πρόβλημα στους μικρούς δήμους. Από εκεί και πέρα, πιστεύω ότι η εκτέλεση των έργων ή πρέπει να πάει στη λογική διαδημοτικών τεχνικών υπηρεσιών, που μπορούν να το κάνουν, δίνει ο «ΚΑΛΛΙΚΡΑΤΗΣ» το δικαίωμα, και πολεοδομιών το ίδιο. Συμπληρωματικά μπορούν και οι περιφέρειες και οι κεντρικές υπηρεσίες. Επίσης, θέλω να πω ότι τα ηλεκτρονικά συστήματα που γίνονται αυτή τη στιγμή και που προβλέπονται και στο επόμενο σχέδιο νόμου, που θα κατατεθεί για την παρακολούθησή τους, θα κάνουν πολύ μεγάλη εξοικονόμηση ανθρώπινων πόρων. Άρα καλό θα είναι και οι δήμαρχοί μας να κάνουν καμμία αίτηση που να περιλαμβάνει επιστημονικό προσωπικό για τους δήμους, γιατί το αποφεύγουν συνήθως. Συνήθως έχουν μια άλλη κατεύθυνση. Κάποιοι απ' αυτούς τουλάχιστον.
Να προχωρήσουμε τώρα, γιατί άμα είμαι στο Προεδρείο και ακούω ότι φταίνε οι δήμαρχοι, καθώς έχω περάσει από την αυτοδιοίκηση, τρελαίνομαι. Όμως το ξεπερνώ τώρα αυτό και πάμε να συζητήσουμε την τελευταία για σήμερα, αλλά όχι έσχατη από άποψη ενδιαφέροντος επίκαιρη ερώτηση. Είναι η πρώτη με αριθμό 904/29-5-2017 επίκαιρη ερώτηση του πρώτου κύκλου (Β΄) του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την περαιτέρω αποδυνάμωση του Κέντρου Υγείας Καστορείου του Δήμου Σπάρτης. Ορίστε, κύριε Δαβάκη, έχετε τον λόγο.
Ευχαριστώ, κύριε Πρόεδρε. Επανέρχομαι σε ένα ζήτημα το οποίο το γνωρίζει ο κύριος Υπουργός, καθώς το είχαμε θίξει σχεδόν πριν από δύο χρόνια και το οποίο βρίσκεται σε χειρότερη φάση απ' ό,τι ήταν τότε, η οποία και αποτέλεσε το αντικείμενο της τότε ερώτησης. Κέντρο Υγείας Καστορείου, λοιπόν: Πριν από δύο χρόνια η ελληνική πολιτεία ίδρυσε αυτό το κέντρο σε μια περιοχή απομακρυσμένη, μια περιοχή που αποτελεί το επίκεντρο ενός παλαιού δήμου, καποδιστριακού δήμου, που συγκεντρώνει περίπου την πληθυσμιακή ενότητα πάνω από δεκαπέντε κοινοτήτων και συνοικισμών, με ιδιαίτερο και δύσκολο οδικό δίκτυο, στην περιοχή του Ταϋγέτου - χωριά του Ταϋγέτου κάλυπτε αυτό το κέντρο υγείας. Το αγκάλιασε η τοπική κοινωνία, αισθάνθηκε ότι η πολιτεία έρχεται κοντά της και ιδιαίτερα οι μεγάλοι άνθρωποι, γιατί όπως γνωρίζετε κύριε Υπουργέ κι εσείς, η γήρανση του αγροτικού πληθυσμού είναι τεράστια και πολύ εκτεταμένη σε όλη την ελληνική επικράτεια. Περάσανε δύο χρόνια και παρά τις απαντήσεις τις οποίες μου δώσατε, στις οποίες θα έλεγα ότι ήσασταν προσεκτικός, κριτικός και ενδεχομένως ιδιαίτερα σφιχτός, δίνατε ωστόσο μια ελπίδα, μια ακτίνα ελπίδας ότι το Κέντρο Υγείας Καστορείου θα μπορούσε να επιβιώσει με συγκεκριμένο σχεδιασμό, μελέτη και όλα εκείνα τα οποία θα συνέθεταν μια πιο εμπεριστατωμένη και πιο υπεύθυνη - αν θέλετε - έρευνα πάνω στα ζητήματα του κέντρου υγείας αυτού. Περάσανε δύο χρόνια και αντ' αυτού έχει αποδυναμωθεί πλήρως το κέντρο υγείας. Η διευθύντρια γιατρός έχει πάει στη νέα μονάδα που ετοιμάζεται, το ΤΟΜΥ, στη Σπάρτη. Νοσηλεύτρια έρχεται αραιά και πού. Ένας γιατρός μόνο βρίσκεται και το προσωπικό το οποίο θα μπορούσε να δώσει τις υπηρεσίες του σε αυτό το κέντρο, δυστυχώς δεν υπάρχει. Λυπάμαι, αλλά πήγαμε χειρότερα. Αντί να δώσετε μια ευοίωνη προοπτική σε αυτά που μου είχατε πει πριν από δύο χρόνια, τον Ιούλιο του 2015, σήμερα ερχόμαστε να λέμε ότι έχει γίνει και αφαίμαξη του προσωπικού. Τι θα πείτε σε αυτούς τους ανθρώπους που έρχονται από τα χωριά και είναι κλειστή η πόρτα κάθε πρωί; Κάθονται στην ουρά οι παππούδες και περιμένουν ή για μια εξέταση ή για τα φάρμακα ή για οτιδήποτε άλλο. Γιατί, κύριε Υπουργέ; Υπάρχει ένα τεράστιο «γιατί» το οποίο το λένε σε μένα κι εγώ το λέω σε σας. Θέλω μια απάντηση σε αυτό το «γιατί». Σας ευχαριστώ.
Ορίστε, κύριε Υπουργέ.
Αγαπητέ, κύριε Δαβάκη, όντως, έχει ξανασυζητηθεί αυτό το θέμα. Η εικόνα που έχω αυτή τη στιγμή από την υπηρεσία και από την 6η Υγειονομική Περιφέρεια με την οποία έχω επικοινωνήσει, είναι η εξής. Επιτρέψτε μου να ανοίξω μια μικρή παρένθεση και να πω ότι το Κέντρο Υγείας Καστορείου συστάθηκε το 1993 χωρίς οργανισμό, χωρίς καμμιά πρόβλεψη οργανικών θέσεων. Στη συνέχεια, έρχεται η τότε κυβέρνηση το 2011 και το μετατρέπει σε πολυδύναμο περιφερειακό ιατρείο και στη συνέχεια, παραμονές των εκλογών του 2014, επανασυστήνεται ως κέντρο υγείας με οκτώ οργανικές θέσεις, κόβονται και κορδέλες - είναι σαφής η σκοπιμότητα αυτής της παρέμβασης - , χωρίς καμμία πρόβλεψη για το πώς θα στελεχωθεί αυτή η δομή. Σήμερα, λοιπόν, η εικόνα είναι ότι υπηρετούν δύο γιατροί, ένας γενικός γιατρός κι ένας αγροτικός και μια νοσηλεύτρια και ότι αυτό το οποίο εσείς χαρακτηρίζετε ως αποδυνάμωση είναι η μετακίνηση μιας γενικής γιατρού στη μονάδα υγείας του ΠΕΔΥ...
Της διευθύντριας.
...της διευθύντριας στη μονάδα υγείας του ΠΕΔΥ, η οποία τώρα για πρώτη φορά άρχισε να λειτουργεί συγκροτημένα σε ένα ίδρυμα, στο «Γερουλάκειο» Ίδρυμα, το οποίο παραχωρήθηκε στον δήμο μέσα στον πολεοδομικό ιστό της πόλης της Σπάρτης με πολύ καλή λειτουργία, με πάνω από ενενήντα με εκατό άτομα την ημέρα κάλυψη αναγκών, με δυνατότητα συνταγογράφησης, και να μην χρειάζεται οι πολίτες να απευθύνονται στα τακτικά εξωτερικά ιατρεία του νοσοκομείου, να αποσυμφορείται με αυτόν τον τρόπο το νοσοκομείο, ενώ αντίστοιχα στο Κέντρο Υγείας Καστορείου, επειδή ακριβώς πληθυσμιακά η περιοχή που καλύπτει είναι μικρή, είναι πάρα πολύ μικρότερη η προσέλευση. Μου λέει η υπηρεσία ότι είναι, περίπου, δεκαπέντε άτομα την ημέρα. Κρίναμε, λοιπόν, ότι έπρεπε να γίνει μια πιο ορθολογική αξιοποίηση του ανθρώπινου δυναμικού. Ούτε το απαξιώσαμε, ούτε το κλείσαμε. Στην ουσία η λειτουργία του προσιδιάζει με ένα πολυδύναμο περιφερειακό ιατρείο και όχι με την λειτουργία ενός κέντρου υγείας. Αυτό είναι αλήθεια. Η εικόνα που έχω είναι ότι με τα νέα συγκοινωνιακά δεδομένα η απόσταση από τη Σπάρτη είναι, περίπου, της τάξης των δεκαπέντε λεπτών. Νομίζω, λοιπόν, ότι πραγματικά αυτό το οποίο πρέπει να έχουμε στο μυαλό μας είναι η συνολική εικόνα. Η συνολική εικόνα, λοιπόν, είναι ότι μέσα στη Σπάρτη δημιουργήθηκε μια δομή η οποία δεν υπήρχε. Επίσης, έχει προγραμματιστεί με το νέο μοντέλο πρωτοβάθμιας φροντίδας που θα προωθήσουμε άλλη μία επιπλέον τοπική μονάδα υγείας. Πέραν του ΠΕΔΥ Σπάρτης, το οποίο θα μετονομαστεί σε κέντρο υγείας αστικού τύπου, θα υπάρχει και η τοπική μονάδα υγείας. Πιστεύουμε να καλυφθούν οι θέσεις που θα προκηρύξουμε, μια στελέχωση της τάξης των δέκα συνολικά γιατρών και λοιπών επαγγελματιών υγείας. Άρα είναι μια παρέμβαση συνολικής αναβάθμισης της πρωτοβάθμιας φροντίδας στην ευρύτερη περιοχή και δεν έρχεται σε αντίθεση με τη λειτουργία και τις υπηρεσίες που προσφέρει, έστω και υποστελεχωμένα, το κέντρο υγείας.
Ορίστε, κύριε Δαβάκη, έχετε τον λόγο.
Κύριε Υπουργέ, λυπάμαι, αλλά περίμενα μια άλλη απάντηση. Η δική μου πληροφόρηση είναι ότι η διευθύντρια έχει μετακινηθεί. Μια διευθύντρια η οποία εργαζόταν για πολλά χρόνια στο Κέντρο Υγείας Καστορείου υπό διάφορες μορφές και την ήξερε όλος ο κόσμος. Έφυγε η μοναδική νοσηλεύτρια, υπάρχει μία μόνιμη γενική γιατρός και ένας αγροτικός που την μια είναι στη Σπάρτη για εφημερίες και ό,τι αυτό σημαίνει για την παρουσία του εκεί. Η πολιτική ιδιοτέλεια των εκάστοτε κυβερνήσεων, μηδέ του δικού μου κόμματος εξαιρουμένου, να φτιάχνουν κέντρο υγείας σε αυτή την περιοχή και μάλιστα με κορωνίδα εμβληματική περίπτωση, την περίπτωση του Ιανουαρίου 2015 να κόβεται κορδέλα, πέραν του καταδικαστέου και της ύποπτης περιόδου που αναφέρατε - και θα συνηγορήσω σε αυτό σε εσάς - δείχνει ότι η τοπική κοινωνία με τη δαμόκλειο σπάθη και της ψήφου, αν θέλετε, απαιτούσε κέντρο υγείας σε αυτή την περιοχή λόγω των εκτάκτων συνθηκών, του εκτάκτου περιβάλλοντος, όσον αφορά το ανάγλυφο της περιοχής, των απομακρυσμένων χωριών κ.λπ. και δείχνει ότι το απαιτούσε. Αυτή την απαίτηση δεν πρέπει να την εξομοιώνουμε με την επίκληση της μεγάλης εικόνας. Γιατί για εμένα η μεγάλη εικόνα, όπως πιστεύω και για εσάς, είστε Βουλευτής της ελληνικής περιφέρειας, στην Κρήτη, νομίζω ότι τα δεκαπέντε άτομα που είπατε, είναι δεκαπέντε άνθρωποι μεγάλης - κατά κύριο μέρος - ηλικίας, οι οποίοι έχουν έρθει από ένα χωριό σαράντα χιλιόμετρα μακριά στο Κέντρο Υγείας Καστορείου και περιμένουν να πάρουν το ΚΤΕΛ το μεσημέρι για να ξανανέβουν στο χωριό τους, χωρίς παιδιά ενδεχομένως, τα παιδιά τους στην Αθήνα. Το προφίλ που συναντάτε και εσείς στο Ρέθυμνο. Μη λέμε, λοιπόν, ότι η διευθύντρια έφυγε, πήγε στο ΠΕΔΥ και έχει παροχή. Συμφωνώ, να την αναπτύξετε αυτή τη δομή και μπορεί να βοηθήσει και να αποσυμφορήσει το Νοσοκομείο της Σπάρτης. Από την άλλη μεριά, όμως, πρέπει το Κέντρο Υγείας Καστορείου να ζήσει. Υπάρχει στρατηγικός λόγος από πλευράς αποσυμφόρησης πολλών καταστάσεων να επιβιώσει αυτό το κέντρο υγείας. Και θα έλεγα ότι αυτά που μου είπατε τώρα δεν συνάδουν με αυτά που λέγατε πριν από δύο χρόνια. Τα έχω τα Πρακτικά: «Πρόθεσή μας είναι αυτές οι υποδομές να επανεξεταστούν στο πλαίσιο ενός γενικότερου σχεδιασμού, που πρέπει να έχει τη λογική της τομεοποίησης, δηλαδή της παροχής υπηρεσιών κοντά στον τόπο κατοικίας των ανθρώπων». Το προφίλ των ανθρώπων αυτών μπορεί να είναι δεκαπέντε λεπτά από τη Σπάρτη μέσω της εθνικής οδού, αλλά είναι και άλλη μια ώρα από το χωριό τους για να πάνε στα δεκαπέντε λεπτά από τη Σπάρτη. Δεν είναι δίπλα. Αυτό το κέντρο υγείας εξυπηρετούσε κοινότητες πολλών άλλων περιοχών, που πήγαιναν στο Κέντρο Υγείας Καστορείου. Πρέπει να το δείτε, κύριε Υπουργέ. Η ΣΤ΄ ΥΠΕ τα λέει λίγο θεωρητικά, μου φαίνεται. Υπάρχει μεγάλη πίεση. Καταδικάζω την κορδέλα της 15ης Ιανουαρίου 2015. Ήταν για προεκλογικούς λόγους. Από εκεί και πέρα εγώ βλέπω μια ταμπέλα που γράφει «Υπουργείο Υγείας και Πρόνοιας. Κέντρο Υγείας Καστορείου». Και αυτό υπολειτουργεί. Έχει ακτινολογικό εργαστήριο, κύριε Πρόεδρε. Έχει οδοντιατρική έδρα. Αυτό σημαίνει ότι έχει χαλάσει χρήματα το ελληνικό δημόσιο, ο ελληνικός λαός, για να το στήσει, για να βγάζει μια ακτινογραφία, για να του κάνει έναν οδοντιατρικό έλεγχο. Μπορεί να γίνουν αρκετά πράγματα. Κύριε Υπουργέ, σκεφτείτε ότι αν στο Ρέθυμνο υπήρχε ένα τέτοιο κέντρο υγείας, θα έπρεπε να το συντηρήσετε. Δεν θα έπρεπε ούτε να υπάρχει αφαίμαξη, όπως τώρα που φεύγει η διευθύντρια, ούτε η νοσηλεύτρια να κάνει εφημερίες και νυχτερινά στο Νοσοκομείο της Σπάρτης, ούτως ώστε να επιβαρύνεται η λειτουργία αυτού του κέντρου. Ξαναδείτε το. Αισθάνομαι ότι καταλαβαίνετε τι σας λέω. Είναι κρίμα. Τουλάχιστον, η ταμπέλα προσβάλλει εσάς που είστε τώρα Υπουργός, για όσο καιρό είστε!
Σας ευχαριστούμε. Έκανα έναν πρόχειρο υπολογισμό. Δεκαπέντε άτομα ημερησίως επί είκοσι ημέρες τον μήνα είναι τρεισήμισι με τέσσερις χιλιάδες άτομα τον χρόνο. Δεν είναι αμελητέο το ποσό.
Προφανώς. Οφείλουμε να συνεχίσει αυτούς τους ανθρώπους να τους εξυπηρετεί αυτή η δομή. Αυτό είναι σαφές. Δεν τίθεται θέμα ούτε να κλείσει ούτε να υποβαθμιστεί.
Όμως, θα υποβαθμιστεί.
Κύριε Δαβάκη, είπα το εξής. Έχουμε μια δομή στη Σπάρτη, η οποία ακριβώς για να λειτουργήσει έκρινε η ΣΤ΄ Υγειονομική Περιφέρεια ότι έπρεπε να μετακινήσει έναν γιατρό από το Κέντρο Υγείας Καστορείου και έναν, επίσης ειδικευμένο γενικό γιατρό, από το Περιφερειακό Ιατρείο Κροκεών. Τελικά, η λειτουργία αυτής της δομής, που έχει πολλαπλάσια προσέλευση, αποδεικνύει ότι ήταν σωστή αυτή η κίνηση. Διότι αυτή ήταν η αντίληψή μας, δηλαδή ότι πρέπει να κάνουμε την ορθολογικότερη δυνατή αξιοποίηση του ανθρώπινου δυναμικού αυτή την περίοδο που έχουμε στενότητα. Τι να κάνουμε;
Κάντε το τώρα.
Εγώ θέλω να είμαι απολύτως ειλικρινής. Βεβαίως, έχουμε μια υποδομή εκεί πέρα συγκεκριμένη. Να μην ανοίξουμε τώρα τη συζήτηση για το πώς φτιάχνονταν οι υποδομές, πώς γινόταν ο εξοπλισμός, με τι κριτήρια πελατειακά, τοπικιστικά κ.λπ., κ.λπ.. Έγινε, όμως, η υποδομή με ευρωπαϊκούς πόρους. Έτσι γίνονταν πάντα αυτά τα πράγματα, χωρίς κανέναν σοβαρό σχεδιασμό για τη στελέχωση και τη λειτουργία τους. Εγώ λέω το εξής. Να δούμε τη δυνατότητα. Κατ' αρχάς δεν τίθεται θέμα υποβάθμισης της σημερινής λειτουργίας. Οι άνθρωποι που δουλεύουν εκεί θα συνεχίσουν να δουλεύουν.
Μα, δεν δουλεύουν, κύριε Υπουργέ.
Μα, σας είπα. Δουλεύει ένας γενικός γιατρός, ένας αγροτικός και μία νοσηλεύτρια. Αυτή είναι η εικόνα που έχω, εκτός αν είναι ανακριβής.
Αυτή είναι η εικόνα στα κουτάκια.
Κύριε Δαβάκη, σας άκουσε με προσοχή. Δεν σας διέκοψε καθόλου.
Κύριε Δαβάκη, αυτό που μπορούμε να κάνουμε είναι, σε συνεννόηση με τη ΣΤ΄ ΥΠΕ και με το Νοσοκομείο Σπάρτης, να δούμε τη δυνατότητα μιας περιοδικής παρουσίας οδοντιάτρου και άλλων ειδικοτήτων ενδεχομένως. Δηλαδή, μία ή δύο φορές τον μήνα να επισκέπτονται το κέντρο υγείας, ώστε να αισθανθούν οι άνθρωποι της περιοχής ότι υπάρχει μια μέριμνα και μια φροντίδα, βεβαίως με τις γνωστές δυσκολίες που έχουμε αυτή την περίοδο. Προφανώς η προτεραιότητα είναι να είναι επαρκές το Νοσοκομείο της Σπάρτης. Δευτερευόντως, να είναι επαρκής η δομή του ΠΕΔΥ, που σας είπα, στο αστικό συγκρότημα της Σπάρτης. Τρίτο στην ιεραρχία και στην προτεραιοποίηση έρχεται το συγκεκριμένο κέντρο υγείας. Νομίζω ότι με αυτή την πρόθεση μπορεί να βρεθεί μια λύση λίγο πιο σταθερής και αναβαθμισμένης λειτουργίας. Σας ευχαριστώ.
Και εμείς ευχαριστούμε, κύριε Υπουργέ. Στο σημείο αυτό ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις εκπαιδευτικοί συνοδοί τους από το 13ο Δημοτικό Σχολείο Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Πριν κλείσουμε τη συνεδρίαση, έχω την τιμή να ανακοινώσω στο Σώμα τα εξής: Η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Πολιτισμού και Αθλητισμού: α) «Κύρωση του Μνημονίου Κατανόησης στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Αραβικής Δημοκρατίας της Αιγύπτου». β) «Κύρωση του Μνημονίου Κατανόησης για συνεργασία στον τομέα του Αθλητισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Νεολαίας και Αθλητισμού της Αραβικής Δημοκρατίας του Ιράκ». Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις της Οδηγίας (ΕΕ) 2015/2376 και άλλες διατάξεις». Αυτές οι «άλλες διατάξεις» προαπαιτούμενα μου μυρίζουν! Οι Υπουργοί Δικαιοσύνης, Διαφάνειας και Ανθρωπίνων Δικαιωμάτων, Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Οικονομικών και Διοικητικής Ανασυγκρότησης και οι Αναπληρωτές Υπουργοί Εσωτερικών και Οικονομικών κατέθεσαν στις 30-5-2017 σχέδιο νόμου: «Ι) Κύρωση και προσαρμογή της ελληνικής νομοθεσίας στη Σύμβαση της Βαρσοβίας της 16ης Μαΐου 2005 του Συμβουλίου της Ευρώπης για τη νομιμοποίηση, ανίχνευση, κατάσχεση και δήμευση εσόδων από εγκληματικές δραστηριότητες και για τη χρηματοδότηση της τρομοκρατίας, ενσωμάτωση της Απόφασης - Πλαίσιο 2003/577/ΔΕΥ, της Α - Π 2005/212/ΔΕΥ, της Α - Π 2006/783/ΔΕΥ, όπως τροποποιήθηκε µε την Α - Π 2009/299/ΔΕΥ και της Οδηγίας 2014/42/ΕΕ, ΙΙ) Προϋποθέσεις τοποθέτησης ανηλίκων σε ίδρυμα ή ανάδοχη οικογένεια από και προς κράτη µέλη της Ευρωπαϊκής Ένωσης βάσει του άρθρου 56 του Κανονισμού (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαµικές διαφορές και διαφορές γονικής μέριμνας, ο οποίος καταργεί τον Κανονισμό (ΕΚ) 1347/2000, ΙΙΙ) Ενσωμάτωση της Οδηγίας 2013/48/ΕΕ του Ευρωπαϊκού Κοινοβουλίου και Συμβουλίου της 22ας Οκτωβρίου 2013 σχετικά με το δικαίωμα πρόσβασης σε δικηγόρο στο πλαίσιο ποινικής διαδικασίας και διαδικασίας εκτέλεσης του ευρωπαϊκού εντάλματος σύλληψης καθώς και σχετικά µε το δικαίωμα ενημέρωσης τρίτου προσώπου σε περίπτωση στέρησης της ελευθερίας του και με το δικαίωμα επικοινωνίας µε τρίτα πρόσωπα και µε προξενικές αρχές κατά τη διάρκεια στέρησης της ελευθερίας, IV) Ενσωμάτωση της Οδηγίας 2012/29/ΕΕ για τη θέσπιση ελάχιστων προτύπων σχετικά µε τα δικαιώματα, την υποστήριξη και την προστασία θυμάτων της εγκληματικότητας και για την αντικατάσταση της Απόφασης - Πλαίσιο 2001/220/ΔΕΥ του Συμβουλίου». Παραπέμπεται στην αρμόδια Διαρκή Επιτροπή. Κύριοι συνάδελφοι, ο Βουλευτής κ. Θεοχάρης Θεοχάρης ζητεί άδεια ολιγοήμερης απουσίας του στο εξωτερικό από τις 6 Ιουνίου έως τις 9 Ιουνίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.58΄ λύεται η συνεδρίαση για την Τρίτη 6 Ιουνίου 2017 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί. Τη Δευτέρα, που είναι του Αγίου Πνεύματος, το Άγιο Πνεύμα ας φωτίσει τους διαχειριζόμενους τις τύχες της χώρας!